text:
GABINETE DE DOCUMENTAÇÃO E DIREITO COMPARADO
Xipfumelelanu xa nthlanganu wa matiku ya misava mayelanu ni timhaka ta tinfanelo ta xumunhu
Lexi xi sainìweke xi thlelà xi haxiwa hi huvu ya nthlanganu wa matiku ya misava hi kola ka Resolução 217 A (III) ya 10 ka Dezembro ka 1948.
Xìviko
Hi ku xixima le svaku a ku hlonipha ka lisima ni tinfanelo leti ti lumbaka a lixaka la ximunhu y ndlela yò sungula leyi yi fanelaka ku landziwa a ku kota ku a vanhu va hanya è nkhululekeni, hi kurhula ni ku fana à misaveni;
Hi ku tiva le svaku a ku kala ku tiva ni ku xixima a tinfanelo tà wumunhu ku bzalile nsele leyi yi nga hombolokisa mahanyele ni mapimisele ya ximunhu, ni ku tiva le svaku a ku navela kukulu ka vanhu va misava y ku hanya è kurhuleni, na va nga thxaviseliwi kumbe ku hanya hi wusiwana, na va nga thxavi ku khuluma, ku veka mavonele kumbe ku kholwa;
Hi ku xixima le svaku y sva lisima a ku vikela tà tinfanelo tà ximunhu hi ku bzàla mafùmele lawa ma hloniphaka tinfanelo lèti, svanga ndlela ya ku heta wupfukeli leli vanhu va liyendlaka hi kola ka kutwa tixànisà ni wukhinyavèzi;
Hi ku xixima le svaku y sva lisima a ku seketela ni kuyandzisa a wunghani xikarhi ka matiku hin'kwawu ya misava;
Hi ku xixima le svaku a svithsungu sva matiku ya misava svi haxile, hi kola ka papèla, a ku thsembha ni ku seketela ka svona ka timhaka ta lisima ni tinfanelo ta ximunhu ni mahanyele yò kala wuyavanyisi mayelanu ni tinfanelo tà wanuna kumbe wansàti, ni ku tiboha ka nthlanganu lowu a ku pfunisela ku lwa ni mahanyele ya usiwana ndzeni ka utomi la nkhululeko lowu wu yandzìke;
Hi ku xixima le svaku, a minfumo ya matiko làwa, ma tibohile a ku hlohlotela, hi ku pfunisana ni Nthlanganu wa Matiku ya Misava, a xihlonipho xa tinfanelo ni wukhululeki lèla ntsindza la ximunhu;
Hi ku tiva le svaku a ku pfumela ni ku landza ka svileleto lesvi hi matiku hin'kwawu y masungulu lawa malavekaka a ku kota ku landza xiboho lèxi;
A huvu ya Nthlanganu wa Matiku ya Misava
Yi haxa a Xipfumelelanu xa Nthlanganu wa Matiku ya Misava mayelanu ni timhaka ta tinfanelo ta ximunhu, na ku naveliwa le svaku, hi ku pfumela ni ku hlonipha svi leleto lesvi, a vanhu ni svighava hin'kwasvu sva mahanyele ya matiku svi tihinta à ku bzàla moya wa mahanyele làwa hi ku haxa, ku djondzisa ni ku laya, svànga ndlela le yinène ya ku nghènisa xihlonipho xa tinfanelo ni wuthlathleki la munhu ni munhu. Hi ku yengeta, ku naveliwa le svaku a nawu wa tiku ni tiku ni wa nthlanganu wa matiku, wu svikota ku yendla lèsvaku a svileleto lesvi svi xiximiwa hi vana ni minfumo ya matiku lawa, ndzeni ni handle ka wòna, loko malumba nthlanganu lowu.
ARTIGO 1
Vanhu hin'kwavu va psaliwili na va khululekìle, funthsi va fana hi lisima ni tinfaneno. Và psaliwili ni nyiko ya ku pimisa ni ku yehleketa; hi kolahu, va fanela ku hanya hi moya wa umbìlu ni unghani.
ARTIGO 2
Wihi na wihi a ni nfanele ya ku khala, mayelanu ni xipfumelelani lexi, na ku nga na xikheto xa nhlònge, muhlovo, wunùna kumbe wusàti, lirìmi, ndhàwu ya ku psaliwa, kereke, ku landza ta política kumbe ka svin'wani, tiku là mapsaliwa kumbe mathsamele ya wutomi, wupfundzi, kumbe xìhi na xìhi.
Hàndle ka lèsvo, à ku fanèli ku hàmbanisìwa hi kolà ka xithsàmu a ndzeni ka timhaka tà política , tà ku fambisa nawu, ku fambisa tà le hàndle ka tiku, kumbe hi kòla ka tiku leli munhu a humaka kalòna, y ngà va tiku là ku thxuseka, là ku fumiwa hi lin'wanyani kumbe matifùmi, nhambi lòko tiku lèli li tsemeliwi ndzelekani è ka mafumele ya lona.
ARTIGO 3
Munhu ni munhu à ni nfanelo ya wutòmi, nkhululeko ni usirhelèli.
ARTIGO 4
À hàva lweyi a fanelaka ku hanya hi wukarawa kumbe utirheli; a wukaràwa ni wuxavisi la svikarawa, hi mukhuva wihi na wihi, svà tsimbisìwa.
ARTIGO 5
À hàva lweyi a fanelaka ku xanisiwa miri, ku tsemeliwa khotso kumbe svikhatiso sva tixànisa tà ku hambana ni makhatisele ya ximunhu kumbe ya ku muhohlòta.
ARTIGO 6
Wihi na wihi à ni nfanelo ya kuhloniphiwa svanga munhu phambhèni ka nawu.
ARTIGO 7
Phambhèni ka nawu hin'kwavu vanhu va fana, futhsi va fanela ku sirheliwa hi nawu hi ndlela ya ku fana. Va fanela ku vikeliwa hi ku fana mayelanu ni hin'kwaxu xihlàwuhlàwu kumbe wuhlohlotèli lìhi na lìhi la xihlàwuhlàwu lexi xi kongometàka ku hambanyisaka xipfumelelanu lexi.
ARTIGO 8
Wìhi na wihi à ni nfanelo ya ku yamukeliwa è ka xighaha xìhi na xìhi xa ku tendera timhaka ta nawu ndzeni ka tiku , kùvé a ya mangala lesvi a svi xandzaka mayelano ni ku djikisiwa ka tinfanelo ta ntsindza lè ti tsaliweke è mabukwini yà nawu wa tiku.
ARTIGO 9
À hava lweyi a fanelaka ku khomiwa, ku nghenisiwa è khotsoèni kumbe ku khatisiwa hi ku rhumeliwa è matikwene ya vambe na svi nga na masungulo.
ARTIGO 10
Munhu ni munhu a ni nfanelo ya ku, hi kufana ni hin'kwavu vanhu, a timhaka tàkwe ti xuxiwa è gdekeni hi b'andhla lò thsembheka, leli lifanelaka ku nyika tinfanelo kumbe nandzu mayelanu ni mhaka.
ARTIGO 11
- Wihi na wihi lweyi a lumbetiwaka nandzu wò karhi a thxiwa n'kàla nandzu loko mhaka yakwe yi nga sè sentchiwa hi nàwu ni ku tikomba svaku hàkunene a nandzu wá mulumba, na a vikeliwa hi gdwethà.
- À hava lweyi a fanelaka ku tsemeliwa khotso hi kola ka sviyendlo lesvi, è ka n'kama a sviyendleke, à svi nga thxiwi xiwonho mayelanu ni nawu wa tiku ni wa nthlanganu wa matiku. Hi ku fana, loko y li xiwonho, a svi faneli ku tsemeliwa khotso là ku tika kutlula leli a li tsemeliwa xiwonho lexi a n'kama xi nga yendleka hi wona.
ARTIGO 12
À svi faneli ku munhu a ngheneliwa ka ta wutomi lakwe, la munti kumbe nghamu na svi nga na masungulo, nhambi ku yendleliwa xihi na xihi lexi y nga xirhuku è ka wumunhu lakwe. Mayelanu ni hin'kwasvu lesvi, a munhu a fanela ku vikeliwa hi nàwu.
ARTIGO 13
- Munhu wihi na wihi à ni nfanelo ya ku kandziha kwihi na kwihi lomu a ku rhandzaka ndzeni ka ti ndzelekani ta tiku lakwe ni ku yaka lomu ku xuviwaka hi mbilu yakwe.
- Wihi na wihi a ni nfanelo yaku, loko à svinavela, a rhurha a ya yaka matikweni man'wani, ni ku thlelela à tikweni làkwe.
ARTIGO 14
- Wihi na wihi lweyi a ti twaka na a landzeleliwa a tikweni, a ni nfanelo ya ku kombela ni ku thxusiwa ku khoza è matikweni ya vambe.
- Kambe a nfanelo leyi a yi tirhi loko, hà kunene, a munhu lweyi a landzeleliwa hi mhaka ya ku hoxela nàwu, kumbe hi ku yendla mintirhu leyi yi hambaneke ni nkongometo wa nthlanganu wa matuku.
ARTIGO 15
- Munhu ni munhu à ni nfanele ya ku lumba tiku.
- À hava lweyi a fanelaka ku suseliwa nfanelo leyi na svi nga na nthlamuxelo nhambi ku suseliwa a nfanelo ya ku txintxa tiku.
ARTIGO 16
- Loko a fikeliwa hi ntaga, a wanuna kumbe wansàti, a ni nfanelo ya ku thxàda ni ku yaka munti, na ku nga vekeliwi svi hingakanyu mayelanu ni nhlonge, tiku la mapsaliwa kumbe kereke. Loko wukati la ha tiyili ni loko li thsika li hela, ha vambirhi ka vona va ni tinfanelo tin'we.
- À svi faneli ku a muthxadu y li wa nsindzisà.
- A ndjangu wu fanela ku vikeliwa hi nawu wa tiku hi kusa wu ni lisima likulo a mahanyeleni ya tiku.
ARTIGO 17
- Hin'kwavu vanhu, nthlanganu kumbe nkoponi, va ni nfanelo ya ku lumbiwa hi svìlo.
- À hava lweyi a fanelaka ku tekeliwa svilo svakwe na svi nga na masungulo.
ARTIGO 18
Wihi na wihi à ni nfanelo ya ku pimisa ni ku yehleketa è ku khululekeni ni ku khetà kerèke tani hi kurhandza kayena; a lesvi svi lava ku hlaia ku a munhu a thxusekili kambe a ku txintxa kerèke kumbe ku khòlwa; hi ku fana, a svi tsimbisiwi ku munhu a pàluxa kerèke yàkwe kumbe lesvi à kholwaka ka svona, kumbe yexe kumbe hi nthlanganu, kumbe à gdekeni kumbe à xihundleni, hi ku djondzisa, ku yendla, kumbe ku thxumayela.
ARTIGO 19
Wini na wihi à thxusekili ku khuluma kumbe ku veka mavonele; hi kolàho a svi faneli ku miyetiwa. Hi ku yengetà , à thxusekile a ku yamukeka ni ku hàxa, na a nga tchuvuki ndzelekani, a tindzava ni mapimo hi ma mayendlele lawa a ma lavàkà.
ARTIGO 20
- Wihi na wihi a khululekile a ku rhamba nhlengeletànu kumbe ku kumeka è ka yona nhambe è ka tinthlanganu tà ku kongoma timhaka tò kala ti nga yelani ni madzòlonga.
- À svi fanèli ku munhu à sindzisiwa ku lumba nthlanganu wihi na wihi.
ARTIGO 21
- Munhu ni munhu à ni nfanelo ya ku kuma xithsamu è ka urhangèli la timhaka ta tiku làkwe, yena hayèxe kumbe hi ku rhumisà vanhu lava a nga va kheta ha yèxe.
- Wihi na wihi, hi kufana ni hin'kwavu vanhu, à ni nfanelo ya ku kuma ntirhu è ka mintirhu ya nfumu wa tikweni kàkwe.
- À kurhandza ka xithsungu y nthxumu wa ku sungula lowu tiyisaka a uhòsi à tikweni; hi kolahu, a urhangeli lifanela ku gdoviwa hi hlaúlamàni hi ku famba ni ku famba ka nkarhi, na xi yendliwa hi voto ya xihundla, kumbe hi mahayele man'wani ya ku tiyisa ku vota à ku khululekeni.
ARTIGO 22
Wihi na wihi, svanga muhanyi wa tiku, à ni nfanelo ya ku kuma uvikeli mayelanu ni tà mahanyele; hi kolàhu, a nga svi kota ku kombela ku pfuniwa mayelanu ni tà usiwana ni tin'wani tà mahanyele ya siku ni siku; a svipfunu lesvi svà koteka hikola ka ku tihinta ka minfumu ni ku seketeliwa hi matiku man'wani.
ARTIGO 23
- Munhu ni munhu à ni nfanelo ya ku kuma ntirhu, ya ku kheta ntirhu, ya matirhele ni maholele ya ku yelana ni ntirhu wàkwe, ni uvikeli mayelanu ni ku luza kumbe ku pfumala ntirhu.
- Hin'kwavu vanhu, na ku nga na ku hambana, va ni nfanelo ya ku hola muholo wa kufana loko va tirha kufana.
- À mutirhi wihi na wihi a fanela kuhola kuyenela , a ku kota ku hlayisa munti wakwe mayelanu ni lisima xa umunhu, na wu seketeliwa, loko svi kombela, hi svin'wani ni svin'wani svi nga mahiwaka è mavikeleni ya utomi la munhu ni munhu.
- Munhu ni munhu a khululekile a ku vumba ni van'wani vanhu, a sindicato kumbe ku ti nghenisa è ka ma sindicato sva nga ndlela ya ku vhikhela ti nfanelo ta utirhi la vona.
ARTIGO 24
Munhu ni munhu a ni nfanelo ya ku wisa ni ku xùxa, ngopfu ngopfu ya ku yampsiseliwa a ntsengo wa svikhati sva ntirhu ni ku nyikiwa ma féria ya ku hakeliwa.
ARTIGO 25
- Wihi na wihi à ni nfanelo ya ku nyikiwa mathsamelo ya mahanyelo ya ku yenela ku kota ku tendera tà mavabzi, ku yambala, xikhafu, munti, ku nyameliwa hi dokodela, ni tin'wani ta mahanyele; à ni nfanelo kambe ya ku pfuniwa loko a nga wu kumi ntirhu, loko à ni mavabzi, wu lima , wu fèlakazi, wu kòxa, kumbe ku luzekeliwa hi lesvi svi ngà mupfuna mahanyeleni ya siku ni siku.
- À wu b'elèki ni wu tsonguana li fanela ku yamukela nseketelo yò karhi. Hin'kwasvu svivanana, nhambi lesvi svi psaliweke handle ka muthxàdu, svi fanele ku kuma mapfunele ya ku fana.
ARTIGO 26
- Wihi na wihi à ni nfanelo ya ku kuma ku djondza. À ku djondza y mahala, ngopfu ngopfu è ka mabuku lawa ya ku sangula. A wu djondzisi la ku sungula y nsindzisa. À wu djondzisi là ku tiva mintirhu li fanele ku yandzisiwa; a wu djondzi la svi kolwe lè svi kulo li fanele ku pfuleliwa vanhu hin'kwavu hi ndlela ya ku fana.
- À wu djondzisi ku laveka li kongometa ngopfu ngopfu a ku bzàla moya wa ximunhu ni ku tiyisisa wu hloniphi la tinfanelo ni wu khululeki la wumunhu, ku fundhisa mahanyela ya ku twisisana, ku hlonipha mapimu ya vàmbe, ku twanana ni ma tiku ya vàmbe, ku bzàla ntwananu xikarhi ka tixaka ni ma kerèke ya ku hambana, ni ku yendla xà nthxumu ndzeni ka nthlanganu wa ma tiku ya misava a ku kota ku tiyisa kurhula a misaveni.
- Kà nyikiwa è ka vapsàli a nfanelo ya ku kheta a djondzo lèyi va yi lavaka ku yi nyikiwa vana.
ARTIGO 27
- Munhu wihi na wihi à khululekike a ku nghena ni ku hanya a mahanyelo ya siku ni siku ya mughànga wò karhi, ya ku tirhisa kumbe ku londzola a svi yendlo svà mughànga lòwu ni ku pfunisela ku yandzisa wutivi ni ku londzola à mihandzu ya wutivi leli.
- Hin'kwavu vanhu va ni nfanelo ya wu sirhèli mayelanu ni hin'kwatu timhaka lè t fambelanaka ni wu hambhi kumbe wu qàmbhi hi kòla ka wu tivi, à matsàlwa ni svi yendlo hin'kwasvu svò qambhiwa hi yena.
ARTIGO 28
- Hin'kwavu vanhu vani nfanelo ya ku, è mahanyeleni ya siku ni siku, à misaveni hin'kwayu, ku ni nawu ni mafumele ya ku yelana ni svi leleto svà Xiphumelelanu lèxi, a kuvé kuta koteka ku vanhu va hanya ndzeni ka tinfanelo ni nkhululeko lesvi svi haxiwaka è ka papela leli.
ARTIGO 29
- A munhu à ni ti n'sindzisa ndzeni ka ma hanyele ya tiku, handle ka ti nsindzisa leti a svi koteki a ku bzàla ni ku hluvukisa a wu munhu làkwe.
- A svi faneli ku a munhu a tsemeliwa ndzelekani è ka ku hanya ka ti nfanelo ni wu khululeki lèli li hàxiwaka hi xipfumelelanu lèxi; ntsèna svi nga koteka lòko a mahanyele kumbe ma mahele làwa ma kongoma ku thikameza ti nfanelo ni wu khululeki là van'wani ndzeni ka nawù.
- A ti nfanelo ni wu khululeki lèli a li faneli ku hanyiwa hi ndlela ya ku djikisa a nkongometo ni ma sungulo ya Nthlanganu wa Matiku.
ARTIGO 30
Svà yalisiwa ku tirhisa xileleto xihi na xihi xa xipfumelelanu lexi hi ndlela ya ku a munhu, nthlanganu wa vanhu kumbe nfumu wa tiku lihi na lihi, à yendla svi yendlo lè svi kongomaku ku hahlula ti nfanelo ni wu khululeki lèli li haxiwaku è ka xipfumelelanu lexi.
* Svi susiwile à : Centro dos Direitos do Homem das Nações Unidas,publicação GE. 94 - 15440.


c: text/html

text:
DOMINICAN REPUBLIC
Va Sungula Ku Kuma Vanhu Lava Nga Ni Timbilu Letinene
Va Sungula Ku Kuma Vanhu Lava Nga Ni Timbilu Letinene
Hi Sonto, April 1, 1945, Lennart na Virginia Johnson lava nga mathwasana ya le Giliyadi va fike eCiudad Trujillo (laha sweswi ku vitaniwaka Santo Domingo), ku nga ntsindza wa tiko ra Dominican Republic. Tanihi Timbhoni to sungula etikweni, va fike etikweni leri khale ka rona a ku ri ni mpfilumpfilu ni ku xaniseka. * Buku Ya Lembe Ya 1946 yi vike yi ku, “Hakunene leyi i nsimu leyi ku faneleke ku phayoniwa eka yona naswona mathwasana lawa ya le Giliyadi a ma fanele ma yi sungula ehansi.” Anakanya ntsena: A ku nga ri na rhavi, a ku nga ri na Tiholo ta Mfumo naswona a ku nga ri na mavandlha. Varhumiwa a va nga tivi munhu etikweni, a va nga xi tivi Xipaniya naswona a va nga ri na kaya kumbe nhundzu. Xana a va ta endla yini?
Lennart u ri: “Hi ye eVictoria Hotel kutani hi lava ndhawu yo tshama—a hi hakela tidolara ta ntlhanu hi ri vambirhi hi siku, ku katsa ni swakudya. Hi ndzhenga wolowo hi sungule dyondzo ya hina yo sungula ya le kaya ya Bibele. Swi endleke hi ndlela leyi: Vavasati vambirhi vo huma eDominican lava a hi dyondza na vona Bibele eBrooklyn va hi nyike mavito ya maxaka ni vanhu lava va tolovelaneke na vona, loyi un’wana wa vona a ku ri Dokodela Green. Loko hi n’wi endzerile, hi tlhele hi hlangana ni muakelani wakwe Moses Rollins. Endzhaku ko va byela ndlela leyi hi kumeke mavito ni tiadirese ta vona ha yona, va yingisele rungula ra Mfumo hi vurhon’wana kutani va pfumela ku dyondzeriwa Bibele. Hi ku hatlisa, Moses u ve muhuweleri wa Mfumo wo sungula wa kwalaho.”
Ku fike varhumiwa van’wana va mune eku sunguleni ka June 1945 naswona hi ku hatlisa va fambise minkandziyiso yo hlaya ni ku tlhela va sungula tidyondzo to tala ta Bibele. Hi October se a swi ri erivaleni leswaku va fanele va kuma ndhawu leyi va nga ta hlanganyela eka yona. Kutani varhumiwa va cince kamara ro tshama eka rona ni kamara ro dyela eka rona ra kaya ra vona ra varhumiwa va ma endla Holo ya Mfumo ya xinkarhana. Vanhu va kwalomu ka 40 a va ta eminhlanganweni.
Un’wana wa vanhu vo sungula lava amukeleke ntiyiso a ku ri Pablo Bruzaud, loyi vanhu hinkwavo a va n’wi tiva hi vito ra Palé. A a chayela bazi leri a ri famba exikarhi ka doroba ra Santiago na Ciudad Trujillo, kutani nkarhi ni nkarhi a teka maendzo yo ya entsindza. Siku rin’wana loko a ri eCiudad Trujillo, Palé u vulavule ni Timbhoni kutani ti n’wi nyika buku leyi nge “The Truth Shall Make You Free.” U sungule ku dyondza Bibele na tona siku ni siku. Hi ku hatlisa Palé u sungule ku chumayela ni varhumiwa ni ku tlhela a va pfuna hi xo famba. Endzhakunyana, u hlangane na Lennart Johnson kutani a famba na yena va suka eCiudad Trujillo va ya eSantiago kutani va suka etintshaveni va ya eribuweni ra doroba ra Puerto Plata leswaku va endzela ntlawa lowu tsakelaka lowu tsaleleke ntsindza wa misava hinkwayo wa Timbhoni ta Yehovha eBrooklyn, le New York, wu lava rungula leri engetelekeke.
Ku Endza Ka Makwerhu Knorr Na Fran
Hi March 1946, Nathan Knorr na Frederick Franz lava humaka entsindza wa misava hinkwayo wa Timbhoni ta Yehovha va endzele eDominican Republic. A va swi rindzele hi mahlo-ngati ku endza ka vamakwerhu lava naswona vanhu lava tsakelaka va 75 va ve kona eka nkulumo leyi nyikeriweke hi Makwerhu Knorr ku engetela eka nhlayo ya vamakwerhu. Hi nkarhi wa riendzo rero, Makwerhu Knorr u endle malunghiselelo yo simeka rhavi eDominican Republic.
Ku fike varhumiwa lava engetelekeke naswona eku heleni ka lembe ra ntirho ra 1946, a ku ri ni vahuweleri va 28 etikweni. Leswi mahungu lamanene a ma ha ku sungula ku chumayeriwa etikweni leri, varhumiwa va hete madyambu yo tala va ri karhi va languta nsimu emepeni ku tiyisekisa leswaku tsima ra vona ro chumayela ri endliwa hi ku hleleka ni hilaha ku heleleke.
Ntirho Wu Ndlandlamuka
Hi 1947, a ku ri ni vahuweleri vo tlula 59 lava a va hlanganyela entirhweni wo chumayela. Hi lembe rero, varhumiwa van’wana lava a va tirha eCuba va averiwe ku ya tirha eDominican Republic. Exikarhi ka vona a ku ri na Roy na Juanita Brandt. Makwerhu Brandt u vekiwe leswaku a va mulanguteri wa rhavi naswona u hambete a tirha ntirho lowu eka malembe ya khume lama landzeleke.
Eku heleni ka lembe ra ntirho ra 1948, a ku ri ni vahuweleri va kwalomu ka 110 lava chumayelaka mahungu lamanene swin’we ni varhumiwa lava a va tirha hi ku hiseka. Hambiswiritano, vachumayeri volavo lava hisekaka a va nga swi xiyi leswaku a ka ha ta minkarhi yo tika swinene leyi a va ta langutana na yona.
^ ndzim. 1 Minkandziyiso ya Watch Tower yi sungule ku fambisiwa etikweni ra Dominican Republic hi 1932, kambe ku leteriwa ka vanhu lava tsakelaka ku sungule hi 1945, loko va ka Johnson va fika.

robotstxt: allowed

filter: keep


text:
I Yini Leswi Ndzi Nga Swi Khongelelaka?
Nhlamulo ya Bibele
U nga khongelela xin’wana ni xin’wana lexi amukelakaka eka Xikwembu, hilaha Bibele yi vulaka hakona. “
Ku nga khathariseki leswaku i yini lexi hi xi kombelaka hi ku ya hi ku rhandza ka xona, xa hi twa.” (1 Yohane 5:14) Xana u xi phofulela swiphiqo swa wena? Ina. Bibele yi ri: “
Chululani timbilu ta n’wina emahlweni ka [Xikwembu].”—Pisalema 62:8.
Swikombiso swa leswi u nga swi khongelelaka
Ku va ni ripfumelo eka Xikwembu.—Luka 17:5.
Moya lowo kwetsima leswaku wu ku pfuna ku endla leswinene.—Luka 11:13.
Matimba yo kota ku lwisana ni miringo.—Vafilipiya 4:13.
Ku tshama u rhurile.—Vafilipiya 4:6, 7.
Vutlhari lebyi nga ta ku pfuna ku endla swiboho leswinene.—Yakobo 1:5.
Swilaveko swa siku ni siku.—Matewu 6:11.
Ku rivaleriwa swidyoho.—Matewu 6:12.


text:
XIHONDZO XO RINDZA No. 4 2017 | Bibele Yi Ri Yini Hi Vutomi Ni Rifu?
U ANAKANYA YINI?
Xana rifu a ku ri xikongomelo xa Xikwembu? Bibele yi ri: “[Xikwembu] xi ta sula mihloti hinkwayo ematihlweni ya vona, rifu a ri nge he vi kona.”—Nhlavutelo 21:4.
Magazini lowu wa Xihondzo xo Rindza wu hlamusela leswi Bibele yi swi vulaka hi vutomi ni rifu.
NHLOKOMHAKA YA XIFUNENGETO
Xivutiso Lexi Pfilunganyaka Vanhu Vo Tala
Leswi ku nga ni mavonelo lama hambaneke hi leswi endlekaka endzhaku ka rifu, xana hi nga ti kuma kwihi tinhlamulo leti tshembekaka?
NHLOKOMHAKA YA XIFUNENGETO
Leswi Bibele Yi Swi Vulaka Hi Vutomi Ni Rifu
Xana ku ni swiphemu leswi salaka swi hanya loko hi file? Xana hi ni moya lowu nga fiki? Vafi va kwihi?
Loko Munhu Loyi U N’wi Rhandzaka A Vabyela Ku Fa
Swirho swa ndyangu swi nga xi chavelela njhani xirho lexi vabyelaka ku fa? Xana swirho swa ndyangu leswi khathalelaka xirho lexi vabyelaka ku fa swi nga langutana njhani ni mintlhontlho leyi vaka kona?
Elias Hutter Ni Tibibele Takwe To Hlawuleka Ta Xiheveru
Elias Hutter, mutivi wa lembexidzana ra vu-16, u kandziyise Tibibele timbirhi ta Xiheveru leti pfuneke swinene.
Xitiyisekiso Xa Matimba Lexi Humaka Eka Letere Leritsongo Ra Xiheveru
Xana Yesu a dyondzisa yini loko a vulavula hi letere leritsongo?
Xana Paradeyisi Ya Laha Misaveni—I Norho Kumbe I Ya Xiviri?
I khale vanhu va vulavula hi paradeyisi ya laha misaveni. Xana yi ta kala yi va kona?
I Yini Leswi Bibele Yi Swi Vulaka?
Swi tikomba onge swa boha leswaku vanhu va vilela. Xana ku ta herisiwa?
Swin'wana Leswi Nga Kona Eka Website Leyi
Ha Yini Vanhu Va Fa?
Nhlamulo ya Bibele eka xivutiso lexi ya hi chavelela ni ku hi nyika ntshembo.


text:
Tekelelani Loyi A Tshembisaka Vutomi Lebyi Nga Heriki
“Leswi mi nga vana lava rhandzekaka, vanani vatekeleri va Xikwembu.”—VAEFESA 5:1.
1. Hi byihi vuswikoti lebyi nga hi pfunaka leswaku hi tekelela Yehovha?
YEHOVHA u hi vumbe hi ri ni vuswikoti byo twisisa ndlela leyi vanhu van’wana va titwaka ha yona, hambiloko hi nga si tshama hi va exiyin’weni lexi va nga eka xona. (Hlaya Vaefesa 5:1, 2.) Vuswikoti lebyi byi nga hi pfuna njhani leswaku hi tekelela Yehovha? Naswona ha yini hi fanele hi tivonela eka ndlela leyi hi byi tirhisaka ha yona vuswikoti lebyi?
2. Yehovha u titwa njhani loko hi xaniseka?
2 Yehovha u hi tshembise vumundzuku lebyi tsakisaka laha hi nga ta ka hi nga ha xaniseki. Vatotiwa ni “tinyimpfu tin’wana” va nga langutela ku kuma vutomi lebyi heriki, etilweni kumbe laha misaveni. (Yohane 10:16; 17:3; 1 Vakorinto 15:53) Kambe Yehovha wa ku twisisa ku vava loku hi ku twaka loko hi humeleriwa hi swilo swo biha namuntlha. Enkarhini lowu hundzeke, Yehovha a a twa ku vava loko vanhu vakwe va xanisiwa aEgipta. “Na yena a a ri emaxangwini.” (Esaya 63:9) Naswona endzhaku ka malembe yo tala, loko vanhu vakwe va pfuxa tempele yakwe naswona va chava valala va vona, Yehovha u yi twisisile ndlela leyi a va titwa ha yona. U va byele marito lawa: “Loyi a mi khumbaka u khumba ndzololo ya tihlo ranga.” (Zakariya 2:8) Tanihi leswi manana a rhandzaka n’wana wa yena, Yehovha na yena u rhandza malandza yakwe naswona u lava ku ma pfuna. (Esaya 49:15) Hi va hi tekelela ndlela leyi Yehovha a kombisaka rirhandzu ha yona loko hi ringeta ku twisisa ndlela leyi van’wana va titwaka ha yona, hi ku tianakanya hi ri exiyin’weni xa vona.—Pisalema 103:13, 14.
YESU U TEKELELE YEHOVHA NASWONA A A RHANDZA VANHU
3. Yesu a a titwa njhani hi vanhu?
3 Yesu a a twisisa ndlela leyi vanhu a va titwa ha yona loko va xaniseka, hambileswi a a nga si tshama a va exiyin’weni lexi a va ri eka xona. Hi xikombiso, a a swi tiva leswaku vanhu vo tala a va hanya ku vava. Varhangeri va vukhongeri a va va hembela va tlhela va veka milawu yo tala leyi a yi nga humi eka Xikwembu. Vanhu a va va chava varhangeri lava. (Matewu 23:4; Marka 7:1-5; Yohane 7:13) Hambileswi Yesu a a nga va chavi naswona a a nga pfumeli eka mavunwa ya vona, a a yi twisisa ndlela leyi vanhu a va titwa ha yona. Yesu u twe ku vava swinene loko a vona ndlela yo biha leyi a va khomiwa ha yona. A va nga ri na munhu loyi a a ta va pfuna, a va “fana ni tinyimpfu leti nga riki na murisi.” (Matewu 9:36) Yesu u dyondze eka Tata wakwe ku rhandza vanhu ni ku va ni “tintswalo ni nsovo.”—Pisalema 103:8.
4. Yesu u endle yini loko a vona vanhu va xaniseka?
4 Loko Yesu a vona vanhu va xaniseka, u va pfunile hikuva a a va rhandza. A a tekelele Tata wakwe. Hi xikombiso, siku rin’wana endzhaku ka loko vaapostola va Yesu va fambe mpfhuka wo leha va ya chumayela, a va karhele naswona a va lava ku wisa endhawini leyi rhuleke. Kambe Yesu u vone vanhu vo tala va n’wi rindzile. U swi twisisile leswaku a va lava leswaku a va pfuna, hikwalaho u “[sungule] ku [va] dyondzisa swilo swo tala.”—Marka 6:30, 31, 34.
KOMBISA RIRHANDZU KU FANA NA YEHOVHA
5, 6. Hi fanele hi endla yini loko hi lava ku kombisa rirhandzu ku fana na Yehovha? Vula xikombiso. (Vona xifaniso lexi nga eku sunguleni ka xihloko lexi.)
5 Hi fanele hi endla yini loko hi lava ku kombisa rirhandzu ku fana na Yehovha? Anakanya hi xiyimo lexi. Ku ni makwerhu wa xinuna la ha riki muntshwa la vuriwaka Alan. U anakanya hi makwerhu wa xinuna wo karhi la dyuhaleke loyi a nga swi kotiki kahle ku famba naswona a nga voniki kahle. Alan u anakanya hi marito ya Yesu lama nge: “Leswi mi lavaka vanhu va swi endla eka n’wina, swi endleni eka vona hilaha ku fanaka.” (Luka 6:31) Hikwalaho Alan wa tivutisa, ‘I yini leswi ndzi lavaka leswaku van’wana va swi endla eka mina?’ U ri, ‘Ndzi lava leswaku va tlanga na mina bolo!’ Kambe makwerhu loyi la dyuhaleke a nga swi koti ku tsutsuma ni ku tlanga bolo. Hikwalaho, leswi Alan a faneleke a tivutisa swona hi leswi, ‘Loko a ndzi ri makwerhu loyi, a ndzi ta lava leswaku van’wana va ndzi endlela yini?’
6 Hambileswi Alan a ha riki ntsongo, u ringeta ku anakanya ndlela leyi a a ta titwa ha yona loko a a dyuharile. U tinyika nkarhi wa ku va ni makwerhu loyi la dyuhaleke kutani a n’wi yingiserisisa loko a vulavula. Kutani u sungula ku swi xiya leswaku swa n’wi tikela makwerhu loyi ku hlaya Bibele ni ku famba hi yindlu ni yindlu ensin’wini. Alan u vona ndlela leyi a nga n’wi pfunaka ha yona naswona u lava ku endla leswi a nga swi kotaka leswaku a n’wi pfuna. Loko hi twisisa ndlela leyi vanhu van’wana va titwaka ha yona kutani hi va kombisa rirhandzu, hi ta va hi tekelela Yehovha.—1 Vakorinto 12:26.
7. I yini lexi nga hi pfunaka ku twisisa leswi vamakwerhu va langutanaka na swona?
7 A hi minkarhi hinkwayo swi olovaka ku twisisa leswi vanhu van’wana va langutanaka na swona, ngopfungopfu loko hi nga si tshama hi va exiyin’weni lexi va nga eka xona. Hi xikombiso, vamakwerhu vo tala va twa ku vava hikwalaho ka leswi va vabyaka kumbe hi leswi va vavisekeke kumbe hikwalaho ka leswi va dyuhalaka. Van’wana va dya mbitsi va xeva hi nhlomulo hikwalaho ka ntshikilelo wa mianakanyo kumbe ku vilela ngopfu kumbe hikwalaho ka leswi va tshameke va khomiwa hi ndlela yo biha enkarhini lowu hundzeke. Van’wana va kurisa vana va ri voxe kumbe va ni swirho swa ndyangu leswi nga tirheliki Yehovha. Munhu un’wana ni un’wana u ni swiphiqo, naswona swo tala swa swiphiqo swoleswo swi hambanile ni swa hina. Kambe hi lava ku kombisa van’wana rirhandzu hi tlhela hi va pfuna. Hikwalaho, hi nga endla yini? Munhu ha un’we a nga ha lava ku pfuniwa hi ndlela leyi hambaneke ni ya un’wana. Hikwalaho loko hi yingiserisisa hi tlhela hi ringeta ku twisisa ndlela leyi munhu yoloye a titwaka ha yona, hi ta swi tiva leswaku hi nga n’wi pfuna njhani. Kumbexana hi nga n’wi tsundzuxa ndlela leyi Yehovha a titwaka ha yona hi xiphiqo xa yena. Kumbe hi nga kota ku n’wi pfuna hi tindlela tin’wana. Loko hi endla tano, hi ta va hi tekelela Yehovha.—Hlaya Varhoma 12:15; 1 Petro 3:8.
VANA NI MUSA KU FANA NA YEHOVHA
8. I yini lexi pfuneke Yesu leswaku a va ni musa?
8 Yehovha u ni musa eka vanhu hinkwavo. (Luka 6:35) Naswona Yesu u tekelele Tata wakwe. I yini lexi pfuneke Yesu ku va ni musa eka vanhu loko a ha ri laha misaveni? U anakanye hi ndlela leyi a va ta titwa ha yona malunghana ni leswi a a ta swi vula kumbe ku swi endla. Hi xikombiso, wansati un’wana loyi a tshameke a endla swilo swo tala swo biha u ye eka Yesu. A a rila swinene lerova mihloti yakwe yi thonele emilengeni ya Yesu. Yesu u swi xiyile leswaku a a tisola swinene hi swilo swo biha leswi a tshameke a swi endla ni leswaku a a hundzukile. U swi xiyile leswaku loko a nga n’wi kombisi musa, a a ta karhateka ku tlula ndlela leyi a a karhateke ha yona. Hikwalaho u n’wi bumabumerile hikwalaho ka swilo leswinene leswi a swi endleke kutani a n’wi rivalela. Yesu u tlhele a vulavula hi musa ni Mufarisi loyi a khunguvanyisiweke hi swilo leswi Yesu a swi endleleke wansati loyi.—Luka 7:36-48.
Loko hi nga si endla xiboho, hi nga anakanya ndlela leyi xi nga hi khumbaka ha yona hina kumbe van’wana
9. I yini lexi nga hi pfunaka leswaku hi va ni musa ku fana na Yehovha? Vula xikombiso.
9 Hi nga wu tekelela njhani musa wa Yehovha? Hi fanele hi anakanya hi nga si vula kumbe ku endla nchumu wo karhi leswaku hi ta va ni musa eka van’wana naswona hi nga va twisi ku vava. Pawulo u tsale leswaku Mukreste a nga ‘fanelanga a lwa, kambe u fanele a olova eka hinkwavo.’ (2 Timotiya 2:24) Hi xikombiso, anakanya hi ndlela leyi u nga wu kombisaka ha yona musa eka swiyimo leswi: U ta endla yini loko muthori wa wena a nga wu endli kahle ntirho wa yena? Loko makwerhu loyi a nga ni tin’hweti to tala a nga ti eHolweni ya Mfumo a ta emihlanganweni, u ta ku yini eka yena? U nga wu kombisa njhani musa loko u ri eku chumayeleni ivi n’wini wa muti a vula leswaku u khomeke swinene a nge swi koti ku vulavula na wena? Loko nsati wa wena a ku vutisa leswaku ha yini u nga n’wi byelanga hi swilo swo karhi leswi u swi endleke, xana u ta vulavula na yena hi ndlela ya musa? Hi fanele hi anakanya hi ndlela leyi van’wana va titwaka ha yona ni ndlela leyi marito ya hina ma nga va khumbaka ha yona. Kutani hi ta swi tiva leswi hi faneleke hi swi vula kumbe hi swi endla leswaku hi ta va ni musa ku fana na Yehovha.—Hlaya Swivuriso 15:28.
TLHARIHA KU FANA NA YEHOVHA
10, 11. I yini lexi nga hi pfunaka ku tekelela vutlhari bya Yehovha? Vula xikombiso.
10 Yehovha u tlharihe swinene naswona a nga hlawula ku vona leswi nga ta endleka enkarhini lowu taka. Hambileswi hi nga swi tiviki leswi nga ta endleka enkarhini lowu taka, na hina hi nga tlhariha. Njhani? Loko hi nga si endla xiboho, hi nga anakanya ndlela leyi xi nga hi khumbaka ha yona hina kumbe van’wana. A hi fanelanga hi fana ni Vaisrayele. A va swi ehleketanga leswi a swi ta va humelela loko va nga yingisi Yehovha. Naswona a va ehleketanga hi vuxaka bya vona na yena ni hi swilo hinkwaswo leswi a va endleleke swona. Leswi Muxe a swi xiyeke leswi, a a swi tiva leswaku Vaisrayele a va ta endla swilo swo biha. U te: “I tiko leri xitsundzuxo xi lovaka eka rona, naswona exikarhi ka vona a ku na ku twisisa. Mawaku loko a va tlharihile! A va ta anakanyisisa hi swilo leswi. A va ta ehleketisisa hi makumu ya vona endzhaku.”—Deteronoma 31:29, 30; 32:28, 29.
11 Hi xikombiso, loko u rhandzana ni munhu wo karhi, u fanele u tsundzuka leswaku loko u kala u rhandzana ni munhu swa tika ku lawula ndlela leyi u titwaka ha yona ni ku navela ka wena ka timhaka ta masangu. Hikwalaho u nga endli nchumu lowu nga onhaka vuxaka bya wena bya risima na Yehovha! Ku ri na sweswo, kombisa vutlhari kutani u papalata khombo. Yingisa ndzayo ya Yehovha ya vutlhari leyi nge: “U tlharihile la voneke khombo kutani a tumbela, kambe la nga riki na ntokoto u ye emahlweni kutani u fanele a xupuriwa.”—Swivuriso 22:3.
LAWULA SWILO LESWI U SWI ANAKANYAKA
12. Swilo leswi hi swi anakanyaka swi nga hi vavisa njhani?
12 Munhu la tlhariheke u lawula swilo leswi a swi anakanyaka. Leswi hi swi anakanyaka swi nga hi pfuna kumbe swi hi vavisa, tanihi leswi ndzilo wu nga hi pfunaka kumbe wu hi vavisa. Loko hi wu tirhisa kahle ndzilo wu nga hi pfuna loko hi sweka swakudya. Kambe loko hi nga wu lawuli, wu nga hisa yindlu ya hina kumbexana wu tlhela wu hi dlaya. Swi tano ni hi swilo leswi hi swi anakanyaka. Loko hi anakanya hi swilo leswi hi swi dyondzaka eka Yehovha, ha vuyeriwa. Kambe loko hi tshamela ku anakanya hi ku tikhoma loko biha hi tlhelo ra rimbewu naswona hi tianakanya hi endla swilo swo biha, hi ta swi navela swinene swilo sweswo lerova hi nga ha hetelela hi swi endlile. Sweswo swi nga ha herisa vuxaka bya hina na Yehovha.—Hlaya Yakobo 1:14, 15.
13. I yini leswi Evha a swi anakanyeke malunghana ni vutomi byakwe?
13 Hi nga dyondza swo karhi eka Evha, wansati wo sungula. Yehovha u lerise Adamu na Evha leswaku a va nga fanelanga va dya mihandzu ya “murhi wa ku tiva leswinene ni leswo biha.” (Genesa 2:16, 17) Kambe Sathana u byele Evha a ku: “Entiyisweni mi nga ka mi nga fi. Hikuva Xikwembu xi tiva leswaku siku mi nga ta dya eka wona, mahlo ya n’wina ma ta pfuleka kutani mi ta fana ni Xikwembu, mi ta tiva leswinene ni leswo biha.” Evha u anakanye ndlela leyi vutomi byakwe byi nga ta tsakisa ha yona loko a tiendlela xiboho malunghana ni leswi nga swinene ni leswo biha. A a tshamela ku anakanya hi mhaka yoleyo ivi “a vona leswaku murhi a wu fanelekela ku dyiwa nileswaku a wu navetisa mahlo.” Ku humelele yini endzhaku ka sweswo? “A teka mbhandzu wa wona a dya. Endzhaku ka sweswo a teka wun’wana a nyika nuna wakwe loko a ri na yena, na yena a dya.” (Genesa 3:1-6) Hikwalaho, ‘xidyoho xi nghene emisaveni ni rifu hikwalaho ka xidyoho.’ (Varhoma 5:12) Evha a a nga fanelanga a tshamele ku anakanya hi ku endla swilo leswo biha.
14. Hi swihi switsundzuxo leswi Bibele yi hi nyikaka swona malunghana ni ku tikhoma loko biha hi tlhelo ra rimbewu?
14 Xidyoho lexi Evha a xi endleke a ku nga ri ku tikhoma loko biha hi tlhelo ra rimbewu. Kambe Bibele yi hi lemuxa hi ku kongoma leswaku hi nga tshameli ku anakanya hi ri karhi hi endla swilo swihi ni swihi leswi thyakeke hi tlhelo ra rimbewu. Yesu u te: “Un’wana ni un’wana la tshamelaka ku languta wansati lerova a n’wi navela, ana se u endle vuoswi na yena embilwini yakwe.” (Matewu 5:28) Nakambe Pawulo u lemuxile a ku: “Mi nga kunguhati malunghana ni ku navela ka nyama.”—Varhoma 13:14.
15. Hi fanele hi tihlayisela xuma kwihi naswona ha yini?
15 Bibele yi tlhela yi vula leswaku hi fanele hi tikarhatela ku tsakisa Yehovha ku nga ri ku tshamela ku anakanya hi ku va ni rifuwo. Hambiloko munhu a ri ni mali yo tala, mali yoleyo a yi nge n’wi sirheleli. (Swivuriso 18:11) Yesu u vule leswaku munhu u va a ri xiphukuphuku loko a tihlayisela xuma xo tala kambe a nga rhangisi Yehovha evuton’wini byakwe. “A nga fuwanga eka Xikwembu.” (Luka 12:16-21) Loko hi tihlayisela “xuma etilweni” hi ku endla swilo leswi tsakisaka Yehovha, ha n’wi tsakisa naswona na hina ha tsaka. (Matewu 6:20; Swivuriso 27:11) Naswona ku va ni vuxaka lebyinene na Yehovha i swa nkoka swinene ku tlula nchumu wihi ni wihi.
U NGA TSHAMELI KU VILELA
16. I yini lexi nga hi pfunaka loko hi vilerisiwa hi mhaka yo karhi?
16 Loko hi tikarhatela ku va lava fuweke emisaveni leyi, swi ta hi vangela mivilelo yo tala. (Matewu 6:19) Yesu u vule leswaku lava va tshamelaka ku vilela hi mali swi ta va tikela ku rhangisa Mfumo wa Xikwembu evuton’wini bya vona. (Matewu 13:18, 19, 22) Nakambe vanhu van’wana va tshamela ku vilela hi swilo swo biha leswi nga ha va humelelaka. Kambe loko hi tshamela ku vilela, hi nga ha khomiwa hi vuvabyi kumbe hi sungula ku nga ha vi na ripfumelo eka Yehovha. Ku ri na sweswo, hi fanele hi khorwiseka leswaku Yehovha u ta hi pfuna. Bibele yi vula leswaku “ku vilela embilwini ya munhu hi kona loku nga ta yi tshova, kambe rito lerinene ra yi tsakisa.” (Swivuriso 12:25) Hikwalaho loko u vilerisiwa hi mhaka yo karhi, vulavula ni munhu wo karhi la tirhelaka Yehovha naswona a ku tivaka kahle. Mutswari wa wena, nuna kumbe nsati wa wena kumbe munghana wa wena lonkulu a nga ku khutaza leswaku u tshemba Yehovha naswona a nga ku pfuna leswaku u nga vileli ngopfu.
Loko u vilerisiwa hi mhaka yo karhi, khongela eka Yehovha kutani u anakanya hi mpfuno lowu a ku nyikaka wona
17. Yehovha a nga hi pfuna njhani loko hi vilerisiwa hi mhaka yo karhi?
17 Yehovha u yi twisisa kahle ndlela leyi hi titwaka ha yona ku tlula munhu wihi ni wihi naswona a nga hi pfuna leswaku hi titwa hi rhurile loko hi vilerisiwa hi mhaka yo karhi. Pawulo u tsarile: “Mi nga vileli ha nchumu, kambe eka hinkwaswo tivisani Xikwembu swikombelo swa n’wina hi xikhongelo ni xikombelo swin’we ni ku nkhensa swikombelo swa n’wina; kutani ku rhula ka Xikwembu loku tlulaka miehleketo hinkwayo ku ta rindza timbilu ta n’wina ni matimba ya n’wina ya mianakanyo ha Kreste Yesu.” (Vafilipiya 4:6, 7) Hikwalaho loko u vilerisiwa hi mhaka yo karhi, anakanya hi mpfuno lowu Yehovha a ku nyikaka wona leswaku u hlayisa vunghana bya wena na yena byi tiyile, wo tanihi lowu humaka eka vamakwenu va xinuna ni va xisati, vakulu, hlonga ro tshembeka, tintsumi na Yesu.
18. Vuswikoti bya hina byo anakanya byi nga hi pfuna njhani?
18 Hilaha hi dyondzeke hakona, hi va hi tekelela Yehovha loko hi tirhisa vuswikoti bya hina byo twisisa ndlela leyi vanhu van’wana va titwaka ha yona. (1 Timotiya 1:11; 1 Yohane 4:8) Hi ta tsaka loko hi kombisa van’wana rirhandzu ni musa, ni loko hi anakanya hi vuyelo bya swilo leswi hi swi endlaka, ni loko hi papalata ku tshamela ku vilela. A hi anakanyeni ndlela leyi vutomi byi nga ta va ha yona ehansi ka Mfumo wa Xikwembu kutani hi tikarhatela ku tekelela Yehovha.—Varhoma 12:12.


text:
BULO NI MUAKELANI
Ha Yini Hi Fanele Ku Tsundzuka Rifu Ra Yesu?
Bulo leri landzelaka ri kombisa ndlela leyi Mbhoni ya Yehovha yi nga bulaka ha yona ni muakelani. A hi anakanyeni hi Mbhoni leyi vuriwaka Megan leyi endzeleke wansati la vuriwaka Shirley ekaya ra yena.
“TSHAMANI MI RI KARHI MI ENDLA LESWI LESWAKU MI NDZI TSUNDZUKA”
Megan: A ndzi tsakile loko ndzi ku vona eka Xitsundzuxo xa rifu ra Yesu Kreste vhiki leri hundzeke. * Xana u swi twisisile?
Shirley: Ndzi swi twile kambe ku vula ntiyiso, swin’wana a ndzi swi twisisanga. Ndzi tshame ndzi twa vanhu va vula leswaku va tlangela ku velekiwa ka Yesu hi Khisimusi ni ku tlangela ku pfuxiwa ka yena hi Paseka, kambe a ndzi si tshama ndzi twa vanhu va vula leswaku va tlangela rifu ra yena.
Megan: I ntiyiso, Khisimusi ni Paseka swi dume ngopfu emisaveni hinkwayo. Kambe Timbhoni ta Yehovha ti vona swi ri swa nkoka ku tsundzuka rifu ra Yesu. Loko u ri ni nkarhinyana, ndzi nga swi tsakela ku ku hlamusela swivangelo swa kona.
Shirley: Swi lulamile, hi nga bula.
Megan: Timbhoni ta Yehovha ti tsundzuka rifu ra Yesu hikuva u lerise valandzeri vakwe leswaku va endla tano. Xiya leswi endlekeke hi vusiku bya le mahlweni ka rifu ra Yesu. Xana u tshame u twa hi swakudya swo hlawuleka leswi a swi dyeke ni valandzeri vakwe vo tshembeka?
Shirley: Xana u vula Xilalelo xa Hosi?
Megan: U tiyisile, i Xilalelo xa Hosi. Hi vusiku byebyo, Yesu u nyike valandzeri va yena swiletelo leswi twisisekaka. Ndzi kombela u hlaya marito yakwe eka Luka 22:19.
Shirley: Hi swona. “Nakambe, a teka xinkwa, a nkhensa, a xi phema, ivi a va nyika xona, a ku: ‘Leswi swi vula miri wa mina lowu nga ta nyikeriwa hikwalaho ka n’wina. Tshamani mi ri karhi mi endla leswi leswaku mi ndzi tsundzuka.’”
Megan: Inkomu. Xiya swiletelo swa Yesu emakumu ka ndzimana leyi, yi ri: “Tshamani mi ri karhi mi endla leswi leswaku mi ndzi tsundzuka.” Loko a nga si va nyika swiletelo, Yesu u swi veke erivaleni leswi a va fanele va swi tsundzuka hi yena. U vule leswaku u ta nyikela vutomi bya yena hikwalaho ka valandzeri vakwe. U tlhele a vula leswi yelanaka ni mhaka leyi eka Matewu 20:28. U te: ‘N’wana wa munhu a nga telanga ku tirheriwa, kambe a tele ku tirhela ni ku nyikela moya-xiviri wakwe wu va nkutsulo wa lavo tala.’ Hi ku komisa, hi yo mhaka Timbhoni ta Yehovha ti hlanganaka kan’we hi lembe hi siku leri Yesu a feke ha rona, leswaku ti tsundzuka gandzelo ra nkutsulo leri Yesu a ri nyikeleke. Rifu ra yena ri ta ponisa vo tala lava n’wi yingisaka.
HA YINI NKUTSULO A WU LAVEKA?
Shirley: Ndzi tshame ndzi twa vanhu va vula leswaku Yesu u hi ferile leswaku hi ta kuma vutomi. Kambe ku vula ntiyiso, a ndzi swi twisisi kahle.
Megan: A hi wena ntsena, mhaka ya nkutsulo wa Yesu yi dzikile swinene. Kambe i yin’wana ya timhaka leti tsakisaka leyi kumekaka eRitweni ra Xikwembu. Xana hi nga ya emahlweni?
Shirley: Swi lulamile.
Megan: Ndza ha ku heta ku hlaya hi mhaka leyi ya nkutsulo, ndzi ta ringeta ku ku hlamusela yona.
Shirley: Hi swona.
Megan: Leswaku hi ta kota ku twisisa mhaka leyi ya nkutsulo, hi fanele hi rhanga hi twisisa xiyimo lexi Adamu na Evha va xi vangeke loko va dyoha le ntangeni wa Edeni. Ndzi kombela leswaku u hlaya Varhoma 6:23.
Shirley: Hi swona. Yi ri: “Hakelo leyi tisiwaka hi xidyoho i rifu, kambe nyiko leyi nyikiwaka hi Xikwembu i vutomi lebyi nga heriki ha Kreste Yesu Hosi ya hina.”
Megan: Inkomu. A hi kambisise ndzimana leyi. Xo sungula, xiya leswaku ndzimana leyi yi sungula hi marito lama nge: “Hakelo leyi tisiwaka hi xidyoho i rifu.” Lowu i wun’wana wa milawu yo sungula leyi Xikwembu xi yi vekeke eku tumbuluxiweni ka vanhu—hakelo ya xidyoho i rifu. I ntiyiso leswaku eku sunguleni vanhu a va nga ri vadyohi. Adamu na Evha a va hetisekile, naswona vana va vona a va ta velekiwa va ri tano. Leswi swi vula leswaku a va nga ta fa. Adamu na Evha ni vana va vona a va ta hanya hilaha ku nga heriki va tsakile. Kambe, hilaha hi tivaka hakona a swi vanga tano, a hi swona?
Shirley: Hi swona. Adamu na Evha va dye mbhandzu lowu yirisiweke.
Megan: I ntiyiso. Loko va tshike ku yingisa Xikwembu va xi dyoherile. Hi ndlela yoleyo va hlawule ku va vanhu lava nga hetisekangiki, va ve vadyohi. Xiboho xa Adamu na Evha xi vangele vanhu hinkwavo maxangu.
Shirley: U vula njhani?
Megan: I nge ndzi ku nyika xikombiso. Xana wa swi rhandza ku baka?
Shirley: Ina! Ndza swi rhandza.
Megan: A hi nge u ni pani leyintshwa yo baka xinkwa. Kambe swi nga endleka yi wa yi phateka u nga si yi tirhisa. Xana ku ta endleka yini hi swinkwa leswi u nga ta swi baka hi pani yoleyo? Xana a swi nge humi swi phatekile?
Shirley: Swi tano.
Megan: Hilaha ku fanaka, loko Adamu na Evha va hlawule ku nga yingisi Xikwembu va “phatekile” hikwalaho ka xidyoho ni ku nga hetiseki. Leswi va dyoheke va nga si va ni vana, vana va vona hinkwavo va tswariwe va “phatekile.” Hinkwavo va velekeriwe exidyohweni. Ebibeleni rito leri nge “xidyoho” ri tlhela ri vula xiyimo lexi munhu a velekiweke a ri eka xona. Leswi swi vula leswaku, hambileswi mina na wena a hi nga endlanga nchumu xo biha naswona a hi nga se velekiwa, kambe ku nga yingisi ka Adamu na Evha swi endle leswaku hi tikuma hi ri ekhombyeni ra ku nga hetiseki ni xidyoho leswi landzeriwaka hi rifu. Hilaha hi hlayeke ha kona eka Varhoma 6:23, hakelo ya xidyoho i rifu.
Shirley: Kambe leswi u swi vulaka a swi twali kahle. Hikwalaho ka yini vanhu hinkwavo va fanele va xaniseka hikwalaho ka xidyoho xa Adamu na Evha?
Megan: U tiyisile, swi tikomba swi nga twali. Kambe ku ni swo tala leswi u faneleke u swi tiva. Leswi Xikwembu xi nga ni vululami lebyi hetisekeke, xi endle leswaku Adamu na Evha va fela swidyoho swa vona kambe hina vana va vona hi nyikiwe ntshembo. Xikwembu xi endle lunghiselelo ra leswaku hi kota ku huma eka xiyimo lexi xo tika. Lunghiselelo ra kona ku ve gandzelo ra nkutsulo ra Yesu. A hi hlaye nakambe Varhoma 6:23. Endzhaku ko vula leswaku “hakelo leyi tisiwaka hi xidyoho i rifu,” ndzimana leyi yi tlhela yi ku: “Kambe nyiko leyi nyikiwaka hi Xikwembu i vutomi lebyi nga heriki ha Kreste Yesu Hosi ya hina.” Xisweswo rifu ra Yesu hi rona ri hi ponisaka eka xidyoho ni rifu. *
NKUTSULO I NYIKO LEYIKULU LEYI HUMAKA EKA XIKWEMBU
Megan: Ku ni swin’wana leswi ndzi rhandzaka ku ku komba swona eka ndzimana leyi.
Shirley: I yini?
Megan: Xiya leswaku ndzimana leyi yi ri: “Nyiko leyi nyikiwaka hi Xikwembu i vutomi lebyi nga heriki ha Kreste Yesu Hosi ya hina.” Loko ku ri leswaku Yesu u xanisekile, a nyikela vutomi bya yena hikwalaho ka hina, ha yini ndzimana leyi yi vula leswaku nkutsulo i “nyiko leyi nyikiwaka hi Xikwembu”? Ha yini yi nga vuli leswaku “nyiko leyi nyikiwaka hi Yesu?” *
Shirley: A ndzi swi tivi.
Megan: Xikwembu xi vumbe Adamu na Evha naswona va xi dyoherile loko va nga xi yingisi ensin’wini ya Edeni. Swi le rivaleni leswaku xi twe ku vava swinene loko vanhu vambirhi vo sungula va xi xandzukela. Kambe xi hatle xi lunghiselela xitshunxo. * Xi endle leswaku xin’wana xa swivumbiwa swa xona swa moya xi ta emisaveni xi ta hanya tanihi munhu la hetisekeke naswona xi nyikela hi vutomi bya xona byi va gandzelo ra nkutsulo. Hakunene lunghiselelo ra nkutsulo a ku ri nyiko leyi humaka eka Xikwembu. Nakambe ku ni ndlela yin’wana leyi ha yona nkutsulo wu nga nyiko leyi humaka eka Xikwembu. Xana u tshame u anakanya hi ndlela leyi Xikwembu xi titweke ha yona loko Yesu a dlayiwa?
Shirley: Doo! a ndzi nga si tshama ndzi swi anakanya.
Megan: Ndzi vona swilo swo tlanga swa vana laha handle. Swi vula leswaku u ni vana.
Shirley: Ina, ndzi ni vana vambirhi—xifanyetana ni xinhwanyatana.
Megan: Leswi u nga mutswari, anakanya ndlela leyi Tata wa Yesu wa le tilweni ku nga Yehovha Xikwembu a titweke ha yona hi siku leri Yesu a feke ha rona. Xana u titwe njhani loko a langute N’wana loyi a n’wi rhandzaka, a khomiwa, a hlekuriwa a tlhela a biwa hi swibakela? Xana Xikwembu xi titwe njhani loko N’wana wa xona a beleriwa emhandzini ni ku fa rifu ro vava swinene?
Shirley: A ndzi nga se tshama ndzi swi anakanya sweswo? U fanele a tshoveke mbilu.
Megan: I ntiyiso leswaku, a hi nge swi koti ku twisisa hi laha ku heleleke ndlela leyi Xikwembu xi titweke ha yona hi siku rolero. Kambe ha swi tiva leswaku wa ku twa ku vava, ni leswaku ha yini a pfumelele leswaku swi endleka. Mhaka ya kona yi hlamuseriwa kahle eka tsalwa leri tivekaka ngopfu, ra Yohane 3:16. Xana u nga swi tsakela ku ri hlaya?
Shirley: Ina. Ri ri: “Xikwembu xi rhandze misava swinene xi kala xi nyikela hi N’wana wa xona la tswariweke a ri swakwe, leswaku un’wana ni un’wana loyi a kombisaka ripfumelo eka yena a nga lovisiwi kambe a va ni vutomi lebyi nga heriki.”
Hakunene gandzelo ra nkutsulo i ndlela leyikulu swinene leyi hi kombisiweke ha yona rirhandzu
Megan: Inkomu. Ndzi kombela u tlhela u languta eku sunguleni ka ndzimana leyi. Yi ri: “Xikwembu xi rhandze misava.” Xa nkoka i rirhandzu. I rirhandzu leri endleke leswaku Xikwembu xi rhumela N’wana wa xona leswaku a ta hi fela. Hakunene gandzelo ra nkutsulo i ndlela leyikulu swinene leyi hi kombisiweke ha yona rirhandzu. Hikwalaho, Timbhoni ta Yehovha ta hlangana lembe ni lembe leswaku ti tsundzuka siku leri Yesu a feke ha rona. Xana leswi se hi buleke ha swona swi ku pfunile?
Shirley: Ina, swi ndzi pfunile. Ndza khensa ku va u tinyike nkarhi wa ku ndzi hlamusela mhaka leyi.
Xana ku ni mhaka yo karhi ya le Bibeleni leyi u nga yi twisisiki? Xana u nga tsakela ku tiva leswi Timbhoni ta Yehovha ti pfumelaka eka swona? Loko swi ri tano, u nga kanakani ku vutisa Mbhoni ya Yehovha. Yi ta swi tsakela ku bula na wena hi mhaka yoleyo.
^ ndzim. 5 Timbhoni ta Yehovha ta hlangana kan’we hi lembe leswaku ti tsundzuka rifu ra Yesu. Lembe leri xitsundzuxo lexi xi ta va kona hi Ravuntlhanu April 3.
^ ndzim. 32 Xihloko lexi landzelaka eka leswi swa ntlhandlamano xi ta tlhuvutsa ndlela leyi nkutsulo wa rifu ra Yesu wu hi pfunaka ha yona leswaku hi ponisiwa exidyohweni, ni leswi hi nga swi endlaka leswaku hi ta vuyeriwa eka nkutsulo lowu.
^ ndzim. 36 Hi ku ya hi Bibele, Xikwembu na Yesu a hi munhu un’we. Leswaku u kuma rungula leri engetelekeke, hlaya ndzima 4 ya buku leyi nge Xana Bibele Yi Dyondzisa Yini Hakunene? leyi kandziyisiweke hi Timbhoni ta Yehovha.
^ ndzim. 38 Hlaya Genesa 3:15.


text:
Ha Yini Ku Ri Ni Tibibele To Tala?
Ha yini ku ri ni Tibibele to tala to hambanahambana namuntlha? Xana u vona onge Tibibele ta manguva lawa ti nga ku pfuna ku twisisa Bibele kumbe ti nga ku sivela ku yi twisisa? Ku tiva masungulo ya tona swi nga ku pfuna leswaku u kota ku ti kambisisa hi vutlhari.
Kambe xo sungula, mutsari wa Bibele i mani naswona yi tsariwe rini?
BIBELE YO SUNGULA
Bibele yi avanyisiwe hi swiyenge swimbirhi. Xiyenge xo sungula xi ni tibuku ta 39 leti nga ni “marito lama hlawulekisiweke ya Xikwembu.” (Varhoma 3:2) Xikwembu xi huhutele vavanuna vo tshembeka leswaku va tsala tibuku teto, leti tekeke malembe ya kwalomu ka 1 100 ku sukela hi 1513 B.C.E. ku ya fikela kwalomu ka 443 B.C.E. Tibuku to tala leti vumbaka xiyenge lexi ti tsariwe hi Xiheveru kutani xi vitaniwa Matsalwa ya Xiheveru xi tlhela xi tiviwa tanihi Testamente ya Khale.
Xiyenge xa vumbirhi xi ni tibuku ta 27 leti na tona ku nga “rito ra Xikwembu”. (1 Vatesalonika 2:13) Xikwembu xi huhutele vadyondzisiwa va Yesu Kreste vo tshembeka leswaku va tsala tibuku teto leti tekeke malembe ya kwalomu ka 60 ku sukela kwalomu ka 41 C.E. ku ya fikela hi 98 C.E. Tibuku to tala leti vumbaka xiyenge lexi ti tsariwe hi Xigriki kutani xi vitaniwa Matsalwa ya Vukreste ya Xigriki xi tlhela xi tiviwa tanihi Testamente Leyintshwa.
Loko swiyenge leswi haswimbirhi swi hlanganile swi endla tibuku ta 66 leti huhuteriweke leti vumbaka Bibele leyi heleleke, ku nga rungula leri Xikwembu xi ri tsaleleke vanhu. Kutani, ha yini ku ri ni vuhundzuluxeri byo tala bya Bibele? Xiya swivangelo swinharhu leswi landzelaka.
Leswaku vanhu va kota ku hlaya Bibele hi ririmi ra vona.
Leswaku ku susiwa swihoxo leswi endliweke hi vakopi va Bibele leswaku yi va ni rungula leri fanaka ni leri a yi ri na rona loko yi tsariwa eku sunguleni.
Leswaku ku antswisiwa ririmi leri nga tirhisiwa eBibeleni leswaku ri pfumelelana ni ra manguva lawa.
Xiya ndlela leyi swivangelo leswi swi tirheke ha yona loko ku hundzuluxeri Tibibele timbirhi ta khale.
SEPTUAGINT YA XIGRIKI
Kwalomu ka malembe ya 300 Yesu a nga si ta laha misaveni, swidyondzi swa Vayuda swi sungule ku hundzuluxela Matsalwa ya Xiheveru hi Xigriki. Vuhundzuluxeri byebyo byi tiviwe tanihi Septuagint ya Xigriki. Hikwalaho ka yini yi tsariwile? Ku pfuna Vayuda vo tala lava hi nkarhi wolowo a va vulavula Xigriki ku nga ri Xiheveru leswaku va kota ku hlaya “matsalwa yo kwetsima.”—2 Timotiya 3:15.
Septuagint yi tlhele yi pfuna timiliyoni ta vanhu lava nga riki Vayuda, lava vulavulaka Xigriki leswaku va kota ku tiva leswi Bibele yi swi dyondzisaka. Njhani? Professor W. F. Howard u te: “Ku sukela kwalomu ka va 50 C.E, Septuagint yi sungule ku tiveka tanihi Bibele ya kereke ya Vukreste hikuva varhumiwa va yona a va nghena emasinagogeni va ‘kombisa hi ku tirhisa Matsalwa leswaku Yesu a ri Mesiya.’” (Mintirho 17:3, 4; 20:20) Xidyondzi xa Bibele F. F. Bruce xi vula leswaku lexi hi xin’wana xa swivangelo leswi endleke leswaku Vayuda vo tala (lava nga riki vakreste) “va nga ha yi rhandzi Septuagint.”
Loko Vadyondzisiwa va Yesu va kume tibuku leti heleleke ta Matsalwa ya Vukreste ya Xigriki va tihlanganise ni Septuagint leyi hundzuluxeriweke ku suka eka Matsalwa hinkwawo ya Xiheveru, kutani yi va Bibele leyi heleleke leyi hi nga na yona namuntlha.
VULGATE YA XILATINI
Endzhaku ka malembe ya kwalomu ka 300 Bibele yi tsariwile, xidyondzi xa swa vukhongeri ku nga Jerome xi humese vuhundzuluxeri bya Bibele ya Xilatini leyi hi ku famba nkarhi yi tiviweke tanihi Vulgate ya Xilatini. Leswi vuhundzuluxeri bya Xilatini a byi ri kona hi nkarhi wolowo, hikwalaho ka yini ku humesiwe byin’wana? International Standard Bible Encyclopedia yi ri: “Jerome a a lava ku lulamisa mavekelo lama hoxeke ya marito, ku lulamisa swihoxo, ku tsala marito lama susiweke ni ku susa marito lama engeteriweke swi nga fanelanga.”
Jerome u lulamise swihoxo swo tala. Hi ku famba ka nkarhi varhangeri va kereke va endle xihoxo lexikulu. Va vule leswaku Vulgate ya Xilatini hi yona ntsena Bibele leyi amukelekaka naswona va hambete va endla tano ku ringana malembe yo tala. Vulgate ya Xilatini a yi nga ta va pfuna vanhu lava nga dyondzekangiki leswaku va twisisa Bibele, tanihi leswi hi ku famba ka nkarhi vanhu vo tala a va nga ha ri tivi ririmi ra Xilatini.
KU ANDZA KA TIBIBELE LETINTSHWA
Hi nkarhi wolowo, vanhu va ye emahlweni va endla vuhundzuluxeri byin’wana bya Bibele naswona byin’wana lebyi tivekaka swinene i Syriac Peshitta lebyi endliweke emalembeni ya va 400. Hambiswiritano, hi va 1300 ku sungule ku endliwa matshalatshala yo pfuna vanhu lava nga dyondzekangiki leswaku va kota ku hlaya Bibele hi tindzimi ta vona.
Eku heleni ka va 1300, John Wycliffe u humese Bibele ya xinghezi, ku nga ririmi leri vanhu vo tala ku katsa ni vanhu lava nga dyondzekangiki a va ri twisisa. Endzhaku ka loko Johannes Gutenberg a endle muchini wo kandziyisa, swidyondzi swa Bibele swi sungule ku humesa ni ku hangalasa vuhundzuluxeri byo hambanahambana bya Bibele hi tindzimi to tala etikweni hinkwaro ra Yuropa.
Loko Tibibele leti hundzuluxeriweke hi Xinghezi ti ya ti andza, vaxopaxopi van’wana va sungule ku karhateka hileswi a ku ri ni vuhundzuluxeri byo hambanahambana bya Bibele bya ririmi leri fanaka. Hi va 1700, John Lewis mufundhisi wa Munghezi u tsale a ku: “Ririmi ra cinca hi ku famba ka nkarhi, hikwalaho swa fanela leswaku vuhundzuluxeri byi pfuxetiwa hi ririmi ra nkarhi wolowo leswaku vanhu va ta kota ku byi twisisa.”
Namuntlha swidyondzi swa Bibele swi le xiyin’weni lexinene xo pfuxeta vuhundzuluxeri bya khale bya Bibele ku tlula rini na rini. Swi titwisisa ku antswa tindzimi leti Bibele a yi tsariwe ha tona eku sunguleni, naswona swi ni Matsalwa ya nkoka lama tsariweke hi voko lama ha ku kumiwaka manguva lawa. Leswi swi va pfuna ku tiva leswi a swi ri eka matsalwa yo sungula ya Bibele.
Hikwalaho, swa pfuna ku va ni vuhundzuluxeri lebyintshwa bya Bibele. I ntiyiso leswaku hi fanele hi va ni vuxiyaxiya loko hi hlaya byin’wana bya byona. * Kambe loko lava va byi pfuxeteke va susumetiwe hi ku rhandza Xikwembu, vuhundzuluxeri byebyo byi ta hi vuyerisa swinene.
^ ndzim. 24 Hlaya xihloko lexi nge “U Nga Yi Hlawula Njhani Bibele Leyi Hundzuluxeriweke Kahle?” eka magazini wa May 1, 2008.


text:
INDONESIA
Nhlengeletano Leyi Nga Rivalekiki
KU SUKELA hi August 15 ku ya fikela eka 18, 1963, madzana ya vahuweleri emisaveni hinkwayo ni vaendzi lava humaka ematikweni yo hambanahambana ya 122 a va hlengeletane edorobeni ra Bandung, eWest Java. A va tele ku ta va eka Nhlengeletano leyi nge “Mahungu Lamanene Lama Nga Heriki,” ku nga nhlengeletano yo sungula ya matiko yo hambanahambana leyi khomeriweke eIndonesia.
Leswaku ku lunghiseleriwa xiendlakalo lexi, vamakwerhu a va fanele va hlula swiphiqo swo tala. Ndhawu leyi nhlengeletano a yi ta khomeriwa eka yona a yi fanele yi cinciwa kanharhu hikwalaho ka minkhuvo ya Siku ra ku tlangela Ntshunxeko wa tiko. Loko ku tlakuka ka minxavo ku endle leswaku valawuri va tlakusa mali ya swo famba ha swona hi tiphesente ta 400, vapfhumba van’wana va antswise endlelo ra vona leri tolovelekeke ra swo famba. Makwerhu un’wana u fambe masiku ya tsevu leswaku a ya enhlengeletanweni. Vapfhumba va 70 vo huma eSulawesi va fambe masiku ya ntlhanu hi le ndhawini ya byatso leswaku va ya enhlengeletanweni.
Enhlengeletanweni yoleyo, vapfhumba lava a va te eIndonesia a va tsake swinene loko va hlangana ni vamakwerhu lava humaka ematikweni man’wana, ku katsa ni swirho swimbirhi swa huvo leyi fumaka, ku nga Frederick Franz na Grant Suiter. Mupfhumba un’wana u te: “Vamakwerhu va vonaka va tsakile swinene; va tshama va ri karhi va hleka ni ku n’wayitela.”
A ku ri ni vanhu vo tlula 750 enhlengeletanweni naswona ku khuvuriwe vanhu va 34. Ronald Jacka u ri: “Nhlengeletano leyi, leyi nga rivalekiki yi endle leswaku vanhu vo tala lava tsakelaka va seketela ntiyiso. Yi endle leswaku vamakwerhu va kwalaho va hisekela ntirho wa Xikwembu.”


text:
MAHANYELO NI NTIRHO WA HINA WO CHUMAYELA–XIYIMISO XA MINHLANGANO August 2016
Swingheniso Leswi Hi Nga Swi Tirhisaka
Swingheniso leswi hi nga swi tirhisaka eka magazini wa Xihondzo xo Rindza ni broxara leyi nge Mahungu Lamanene Lama Humaka Eka Xikwembu! Tiendlele swingheniso swa wena.
LESWI HI SWI DYONDZAKA EBIBELENI
Tshama Endhawini Ya Le Xihundleni Ya La Nge Henhla-Henhla
MAHANYELO YA VAKRESTE
Ku Antswisa Vutshila Bya Hina eNsin’wini
—Ku Pfuna Swichudeni Swa Bibele Leswaku Swi Tinyiketela Ni Ku Khuvuriwa
Ha yini tipakani leti ta moya ti ri ta nkoka? U nga endla yini ku pfuna xichudeni xa wena leswaku xi ti fikelela?
LESWI HI SWI DYONDZAKA EBIBELENI
Ku Rhumbuka Hi Tlhelo Ra Moya eMalembeni Ya Vudyuhari
Tindzimana ta Pisalema 92 ti kombisa leswaku lavo lulama va nga rhumbuka va tlhela va tswala mihandzu ya moya, hambiloko va ri emalembeni ya vudyuhari.
LESWI HI SWI DYONDZAKA EBIBELENI
Yehovha Wa Tsundzuka Leswaku Hi Ntshuri
Eka Pisalema 103, Davhida u tirhise swigaririmi leswaku a hlamusela musa wa Yehovha.
LESWI HI SWI DYONDZAKA EBIBELENI
“Nkhensani Yehovha”
Tindzimana ta Pisalema 106 ti nga ku pfuna leswaku u hlakulela ku va ni mbilu yo nkhensa Yehovha.
LESWI HI SWI DYONDZAKA EBIBELENI
“Xana Ndzi Ta Tlherisela Yini Eka Yehovha?”
Mupisalema a tiyimisele ku kombisa ku nkhensa Yehovha hi ndlela yihi? (Pisalema 116)
MAHANYELO YA VAKRESTE
Dyondzisa Ntiyiso
Byela vanhu ntiyiso wa le Bibeleni hi ku tirhisa xingheniso lexi lexintshwa.
MAHANYELO YA VAKRESTE
Tsima Ro Hlawuleka Ro Fambisa Xihondzo Xo Rindza Hi September
Xihondzo xo Rindza xi ta vulavula hi nchavelelo ni ndlela leyi Xikwembu xi wu nyikelaka ha yona.


text:
1Leyi i buku ya nxaxameto wa rixaka ra Yesu Kriste, N'wana Davhida, N'wana Abrahamu: 2Abrahamu aveleki Izaki, Izaki aveleka Yakobe, Yakobe aveleka Yuda ni vamakwavu, 3Yuda na Tamara vaveleka Farezi na Zera, Farezi aveleka Esromo, Esromo aveleka Arama. 4Arama aveleka Aminadaba, Aminadaba aveleka Nasoni, Nasoni aveleka Salmoni, 5Salmoni na Rahabe vaveleka Bowazi, Bowazi na Ruti vaveleka Obede, Obede aveleka Yese, Yese aveleka hosi Davhida. 6Davhida ni lweyi aali nsati wa Uriya vaveleka Solomoni; 7Solomoni aveleka Robuwamu, Robuwamu aveleka Abiya, Abiya aveleka Aza, 8Aza aveleka Yosafati, Yosafati aveleka Yorama, Yorama aveleka Uziya; 9Uziya aveleka Yothamu, Yothamu aveleka Akazi, Akazi aveleka Hezekiya. 10Hezekiya aveleka Manase, Manase aveleka Amosi, Amosi aveleka Yosiya; 11Yosiya aveleka Yekoniya ni vamakwavu, nkarhini lowu vayisiweke ha wona vukaraweni, Babilona. 12Loko vayisiwile Babilona, Yekoniya aveleka Salatiyele, Salatiyele aveleka Zerubabele, 13Zerubabele aveleka Abiyudi, Abiyudi aveleka Eliyakimi, Eliyakimi aveleka Azori; 14Azori aveleka Sadoki, Sadoki aveleka Akimi, Akimi aveleka Eliyudi, 15Eliyudi aveleka Eliyazari, Eliyazari aveleka Matani, Matani aveleka Yakobe; 16Yakobe aveleka Yosefa nuna wa Mariya, lweyi angaveleka Yesu, lweyi ativiwaka hi vito ra ku i Kriste. 17Hikolaho-ke, kusukela ka Abrahamu kuyafika ka Davhida, tinxaka hinkwatu i khume ni mune; kusukela ka Davhida kuyafika nkarhini wa kuyisiwa Babilona i khume ni mune wa tinxaka; kutani kusukela nkarhini wa kuyisiwa Babilona kuyafika ka Kriste, i khume ni mune wa tinxaka. 18Kuvelekiwa ka Yesu Kriste kuhumelelile hi ndlela leyi: Loko Mariya mamana wa yena atshembisiwile hi Yosefa, otshuka atikuma na ali ni nyimba hi Moya Lowokwetsima na vangasihlangana. 19Lesvi Yosefa nuna wa yena aali munhu wolulama, nasvona aangalavi kumukhomisa tingana, ayendla makungu ya kumutshika xihundleni. 20Loko ahapimisa svosvo, ntsumi ya Hosi yihumelela ka yena hi norho, yiku: “Yosefa n'wana Davhida, ungachavi kutitekela Mariya nsati wa wena, hikuva lesvi anga na svona svihuma ka Moya Lowokwetsima. 21Ataveleka n'wana wa mufana, kutani wena utamuchula vito ra Yesu, hikuva hi yena lweyi angataponisa vanhu va yena asvijohweni sva vona.” 22Lesvi hinkwasvu svihumelelile lesvaku kuhetiseka lesvi Hosi ayisvivulile hi muprofeta lweyi angaku: 23“Masvivo, wanhwanyana atakuma nyimba, ataveleka n'wana wa mufana; vatamuchula vito ra ‘Emanuwele’ (hi lesvaku: ‘Xikwembu xi na hina.’”) 24Loko Yosefa apfukile hi le vurhongweni, ayendla hilaha ntsumi ya Hosi yingamubzela hakona, atitekela nsati wa yena. 25Kambe angamutivanga kukondza kuvelekiwa n'wana wa mufana, kutani amuchula vito ra Yesu.
Copyrighted Material
Learn More


text:
Event
Youth Day Celebration
Honoring Sam Nzima
Event Schedule
16 Jun 2016 12:00 PM - 02:00 PM past event
Lillydale. Bushbuckridge
Lillydale, Bushbuckridge, Mpumalanga, South Africa.
Youth Day Celebration
Honoring Mr. Sam Nzima
June 16
40 Years of Story Telling Live Broadcast
Xifaniso xa ndhuma emisaveni hinkwayo loko hi languta eka minkitsikitsi leyi nga va kona hi 16 June 1976 ixa Hector Peterson. Muteki wa xifaniso lexi i Tatana Sam Nzima. Munghana Lonene fm hi ku seketeriwa hi masipala wa Bushbuckridge va ta xixima nhenha leyi. Nongonoko wa Africa wa Vulavula wo hlawuleka wu ta haxiwa Thwii ku suka endyangwini wa Tatana Sam Nzima hi 16 June. A swi heleli kwalaho vantshwa hinkwawo va le Lillydale na leka matiko akelana marhambiwa ku va xiphemu xa ntirho lowu wo hlawuleka. Vahaxi xikanwe na vantshwa va le Lillydale va khumbeka swinene loko swi ta eka timhaka ta mbango swinga leswi va ta tlhela va basisa muganga wa Lillydale tani xiphemu xo xixima nhenha leyi tivekaka misava hinkwayo hi ku teka xifaniso lexi nga na matimu.
#YouthMonth
ADVERTISEMENT


text:
23 kuya ka 29 ka Outubro
HOSIYA 8-14
Lisimu 153 ni Xikhongelo
Marito Yopfula (ungatlulisi 3 min.)
XUMA XINGA KA RITO LA XIKWEMBU
“Nyika Yehovha Swilo swa Wena Swalisima”: (10 min.)
Hs 14:2—Yehovha ateka magandzelo ya minomu ya hina mali ni lisima lelikulu (w07-TS 1/4 pág. 20 par. 1)
Hs 14:4—Yehovha atiyisa leswaku lava vamunyikaka swilo swa vona swa lisima, atavarivalela, avayamukela atlhela ava munghanu wa vona (w11-TS 15/2 pág. 16 par. 15)
Hs 14:9—Kuhanya hikulandza minawu ya Yehovha switisa vuyelo lelinene ka hina (jd-TS pág 87 par. 11)
-
Lavetela Xuma xa Moya: (8 min.)
Hs 10:12—I yini leswi hingaswiyendlaka leswaku hikuma lirhandzu lotshembeka la Yehovha? (w05-TS 15/11 pág. 28 par. 7)
Hs 11:1—Marito lawa mahetiseke njhani ka Yesu? (w11-TS 15/8 pág. 10 par. 10)
Kulerha ka Bibele ka vhiki leli kukudjondzise yini hi Yehovha?
Hi swihi swilo swin’wana uswikumeke akulerheni ka Bibele ka vhiki leli?
-
Kulerha Bibele: (ungatlulisi 4 min.) Hs 8:1-14
HISEKELA NTIRHO WOCHUMAYELA
Liyendzo Losungula: (ungatlulisi 2 min.) T-35-TS
Liyendzo la Wumbirhi: (ungatlulisi 4 min.) T–35-TS—Xipapelana se xinyikeliwile ka liyendzo losungula. Yana mahlweni ni bulu naswona lava ndlela yobulisana ni n’winyi wa muti azamaka kukavanyeta bulu.
Djondzo ya Bibele: (ungatlulisi 6 min.) lv-TS pág 152 par. 13-15—Kombisa ndlela yokhumba mbilu.
KUHANYA TANIHI VAKRESTE
Lisimu 97
“Hanyela Kudzunisa Yehovha”: (15 min.) Kubulisana. Kombisa vhidiyo lelinge Tirhisa Nyiko ya Wena Antirweni wa Yehovha (nxaxamelo wa tivhidiyo MIMBULAVURISANO NI MINTOKOTO).
Djondzo ya Bibele ya Bandla: (30 min.) kr-TS cap. 20 par. 7-16, ka “Xitirhisiwa Lexi Engetelekeke xa Vatirhi vo Phalala”
Kupfuxeta Leswi Hiswidjondzeke ni Kunun’hwelisanyana Leswingatadjondziwa Vhiki Litaka (3 min.)
Lisimu 63 ni Xikhongelo


text:
11 kuya ka 17 ka Setembro
EZEKIYELE 46-48
Lisimu 134 ni Xikhongelo
Marito Yopfula (ungatlulisi 3 min.)
XUMA XINGA KA RITO LA XIKWEMBU
“Minkateko leyi vaisrayele avatayikuma ndzhaku ka loko vatlhelisiwile”: (10 min.)
Ezk 47:1, 7-12—Tiko lelipfuxetiweke alitanona (w99-TS 1/3 pág. 10 par. 11-12)
Ezk 47:13, 14—Njangu wun’wana ni wun’wana awutayamukela ndzhaka (w99-TS 1/3 pág. 10 par. 10)
Ezk 48:9, 10—Na vanhu vangeseyaveliwa tindhawu toyaka ni torima kusungula akufanele kuvekisiwa ndhawu yokarhi yohlawuleka tanihi ‘munyikelo ka Yehovha’
-
Lavetela Xuma xa Moya: (8 min.)
Ezk 47:1, 8; 48:30, 32-34—Ha yini vayuda lava avali wukaraweni avangafanelanga valangutela leswaku kuhetiseka wuxokoxoko hikwalo la xivono xa Ezekiyele xa tempele? (w99-TS 1/3 pág. 11 par. 14)
Ezk 47:6—Hayini Ezekiyele avitaniwa “nwana wa munhu”? (it-2-T pág. 137)
Kulerha ka Bibele ka vhiki leli kukudjondzise yini hi Yehovha?
Hi swihi swilo swin’wana uswikumeke akulerheni ka Bibele ka vhiki leli?
-
Kulerha Bibele: (ungatlulisi 4 min.) Ezk 48:13-22
HISEKELA NTIRHO WOCHUMAYELA
Liyendzo Losungula: (ungatlulisi 2 min.) wp17.5-TS Xifunengeto—Pfula ndlela ya kuyendla liyendzo lovuyela.
Liyendzo la Wumbirhi: (ungatlulisi 4 min.) wp17.5-TS—A revista se linyikeliwile ka liyendzo losungula. Kombisa liyendzo la wumbirhi. Mukombi lin’we la mabuku lawa himatirhisaka kufambiseni ka xidjondzo.
Djondzo ya Bibele: (ungatlulisi 6 min.) bh-TS 34 pár. 17—Murhambi kuya minhlanganwini.
KUHANYA TANIHI VAKRESTE
Lisimu 28
Swilaveko swa Bandla: (8 min.) Loko swingalikona bula hi leswi hiswidjondzeke ka buku ya lembe (yb17-TS pág. 64–65)
Leswi Nhlengeletano Yiswiyendleke: (7 min) Kombisa vhidiyo lelinge Leswi Nhlengeletano Yiswiyendleke la Setembro
Djondzo ya Bibele ya Bandla: (30 min.) kr-TS cap. 17 par. 19-20, kwadru “Swikolo Leswi Letelaka Vatirheli va Mfumo”, kwadru la kupfuxeta “Xana Mfumo I Wa Xiviri Hi Ndlela Yihi Eka Wena?”
Kupfuxeta Leswi Hiswidjondzeke ni Kunun’hwelisanyana Leswingatajondziwa Vhiki Litaka. (3 min.)
Lisimu 11 ni Xikhongelo


text:
LESWI NGA PFUNAKA NDYANGU | VUKATI
Ndlela yo Tlhantlha Swiphiqo
NTLHONTLHO
Loko wena na nkataku mi tlhuvutsa xiphiqo xo karhi, xana u tikuma u karihile ku tlula loko ma ha sungula? Loko swi ri tano, u nga swi kota ku antswisa. U fanele u sungula u tiva ku hambana exikarhi ka ndlela leyi vavanuna ni vavasati va vulavulaka ha yona. *
LESWI U FANELEKE U SWI TIVA
Vavasati va tsakela ku vulavula hi xiphiqo va nga si xi tlhantlha. Minkarhi yin’wana loko va vulavula, sweswo swi tlhantlha swiphiqo swa vona.
“Ndzi titwa ndzi ntshunxekile endzhaku ko phofulela nuna wa mina ta le mbilwini ni ku tiva leswaku wa ndzi twisisa. Loko ndzi heta ku vulavula ndzi titwa ndzi phyuphyile.”
—Sirppa. *
“A ndzi swi koti ku rivala xiphiqo xa mina kukondza ndzi phofulela nuna wa mina ndlela leyi ndzi titwaka ha yona. Loko ndzi phofula xiphiqo lexi ndzi karhataka ndza xi rivala.”
—Ae-Jin.
“Swi fana ni ntirho wa vufokisi. Loko ndzi ri karhi ndzi vulavula ndzi ehleketisisa hi leswi vangeke xiphiqo xexo.”
—Lurdes.
Hi ntolovelo vavanuna va lava tindlela to tlhantlha swiphiqo. Swa twisiseka, phela loko wanuna a tlhantlha swiphiqo swi n’wi endla a titwa a ri wa nkoka. Loko wanuna a tlhantlha swiphiqo u va a kombisa nsati wakwe leswaku a nga titshega hi yena. Vavanuna va pfilunganyeka loko ndlela ya vona yo tlhantlha swiphiqo yi nga amukeriwi. Wanuna la vuriwaka Kirk u ri: “A ndzi twisisi leswaku ha yini u fanele u vulavula hi xiphiqo loko u nga lavi ndlela yo xi tlhantlha!”
Buku leyi nge The Seven Principles for Making Marriage Work yi tsundzuxa yi ku: “U fanele u twisisa u nga si nyikela xitsundzuxo, u fanele u endla leswaku nkataku a swi tiva leswaku u xi twisisa hi ku helela xiphiqo u nga si ta ni ndlela yo xi tlhantlha. Minkarhi yo tala munghana wa wena wa vukati u va a nga kombeli leswaku u n’wi tlhantlhela xiphiqo ku ri na sweswo u va a lava leswaku u rhiya ndleve ntsena.”
LESWI U NGA SWI ENDLAKA
Vavanuna: Titolovete ku yingisela hi vukheta u tlhela u ringeta ku twisisa ndlela leyi nsati wa wena a titwaka ha yona. Wanuna la vuriwaka Tomás u ri: “Minkarhi yin’wana endzhaku ko yingisela nsati wa mina ndzi tibyela ndzi ku, ‘Bulo leri a ri pfunanga nchumu.’ Kambe minkarhi yo tala nsati wa mina u va a lava ntsena ku yingiseriwa.” Wanuna loyi a vuriwaka Stephen u pfumelelana na yona mhaka leyi. U ri: “Ndzi vona swi pfuna ku tshika nsati wa mina a tiphofula handle ko va ndzi n’wi kavanyeta naswona minkarhi yo tala loko a heta ku vulavula u ndzi byela leswaku u titwa a phyuphyile.”
Ringeta leswi: Enkarhini lowu taka loko u bula hi xiphiqo ni nsati wa wena, u nga hatliseli ku nyikela xitsundzuxo swi nga fanelanga. N’wi langute u tlhela u yingiserisisa hi vukheta leswi a swi vulaka. Pfumela hi nhloko ku komba leswaku u yingiserile. U nga phindha leswi a swi vuleke ku kombisa leswaku wa n’wi twisisa. Wanuna la vuriwaka Charles u ri: “Minkarhi yin’wana nsati wa mina u lava ku tiva ntsena leswaku ndza n’wi twisisa ni leswaku ndzi yima na yena.”
Vavasati: Byela nuna wa wena leswi u lavaka a ku endlela swona. Wansati la vuriwaka Eleni u ri: “Hi nga ha langutela leswaku vanuna va hina va tiva leswi hi swi lavaka, kambe minkarhi yin’wana hi fanele hi tiphofula eka vona.” Wansati la vuriwaka Ynez u ringanyeta leswi: “Ndzi nga ha ku ‘Ku ni lexi ndzi karhataka naswona ndzi tsakela leswaku u ndzi yingisela kahle. A ndzi lavi u lulamisa xiphiqo lexi kambe ndzi lava leswaku u twa leswi ndzi lavaka ku swi vula.’”
Ringeta leswi: Loko nuna wa wena a hatlisela ku hlamula u nga ehleketi leswaku a nga khathali. Hakanyingi u va a ringeta ku pfuna. Wansati la vuriwaka Ester u ri: “Ematshan’weni yo va ndzi nyangatseka, ndzi xiya leswaku nuna wa mina wa khathala naswona wa swi lava ku yingisela kambe u tlhela a lava ku pfuna.”
Vavanuna ni vavasati: Hi ntolovelo hi khoma van’wana hi ndlela leyi hi lavaka va hi khoma ha yona. Hambiswiritano, leswaku mi tlhantlha swiphiqo hi ndlela leyi humelelaka, u fanele u anakanya hi ndlela leyi nkataku a lavaka ku khomiwa ha yona. (1 Vakorinto 10:24) Wanuna la vuriwaka Miguel u swi veka hi ndlela leyi: “Loko u ri wanuna u fanele u tiyimisela ku yingisela. Loko u ri wansati lunghekela ku yingisela loko nuna wa wena a ta ni ndlela yo lulamisa swiphiqo. Loko havumbirhi mi tiyimisela ku tsakisana mi ta vuyeriwa.”
^ ndzim. 4 Swilo leswi hi nga ta bula ha swona a hi leswi wanuna kumbe wansati un’wana ni un’wana a nga xiswona. Hambiswiritano, mhaka leyi hlamuseriwaka eka xihloko lexi yi nga pfuna munhu un’wana ni un’wana loyi a ngheneleke vukati leswaku a antswisa ndlela leyi a burisanaka ha yona ni munghana wakwe wa vukati.
^ ndzim. 7 Mavito ma cinciwile exihlokweni lexi.


text:
NHLOKOMHAKA YA XIFUNENGETO | HA YINI U FANELE U TSHEMBEKA?
Ha Yini Ku Tshembeka Swi Vuyerisa?
“Ha tshemba leswaku hi ni ripfalo ro tshembeka, hileswi hi navelaka ku tikhoma hi ku tshembeka eka swilo hinkwaswo.”—Vaheveru 13:18.
EBibeleni, rito ra Xigriki xa khale leri minkarhi yin’wana ri hundzuluxeriwaka ri va ku “tshembeka” hi ku kongoma ri vula “nchumu wa nkoka.” Ri nga ha tlhela ri vula ku tikhoma lokunene.
Vakreste va ma tekela enhlokweni marito ya muapostola Pawulo lama huhuteriweke: “Hi navelaka ku tikhoma hi ku tshembeka eka swilo hinkwaswo.” Xana sweswo swi katsa yini?
KU LWISANA NI KU NGA TSHEMBEKI
Vanhu vo tala va tilanguta exivonini nimixo va nga si ya evanhwini. Ha yini? Hileswi va lavaka ku languteka kahle. Kambe ku ni nchumu wa nkoka ngopfu ku tlula ku va ni misisi ya xitayele kumbe swiambalo swa fexeni. Vumunhu bya hina byi nga endla leswaku hi languteka kahle kumbe byi onha leswi hi langutekisaka xiswona.
Rito ra Xikwembu ri hlamusela hi ku kongoma leswaku hi ni mboyamelo wo endla swo biha. Genesa 8:21 yi ri: “Mboyamelo wa mbilu ya munhu wu bihile ku sukela evuntshweni byakwe.” Kutani leswaku hi tshembeka hi fanele hi lwisana ni mboyamelo wa hina wo endla xidyoho lowu hi velekiweke na wona. Muapostola Pawulo u yi hlamusele kahle ndlela leyi a a lwisana ni xidyoho ha yona, u te: “Kunene ndza wu tsakela nawu wa Xikwembu hi ku ya hi munhu loyi ndzi nga yena endzeni, kambe eswirhweni swa mina ndzi vona nawu wun’wana lowu lwaka ni nawu wa mianakanyo ya mina, wu ndzi endla khumbi ra nawu wa xidyoho lowu nga eswirhweni swa mina.”—Varhoma 7:22, 23.
Hi xikombiso, a hi boheki ku endla swilo swo biha leswi timbilu ta hina ti swi navelaka loko hi ri ni mboyamelo wa ku nga tshembeki. Hi ni ntshunxeko wo tihlawulela. Loko hi hlawula ku fularhela mianakanyo yo biha, hi nga tshama hi tshembekile hambileswi ku taleke vukanganyisi.
NDLELA YO HLULA KU NGA TSHEMBEKI
Entiyisweni, hi fanele hi va ni mahanyelo lamanene. Lexi twisaka ku vava, vanhu vo tala va heta nkarhi wo tala va anakanya hi milawu ya maambalelo ku tlula milawu ya mahanyelo. Hikwalaho, va vona onge ku nga tshembeki i swinene loko ntsena ku fambisana ni xiyimo xa vona. Buku leyi nge The (Honest) Truth About Dishonesty yi ri: “Entiyisweni hi endla vukanganyisi ku fikela loko hi kota ku tiendlela vito lerinene, hi tiendla vanhu vo tshembeka.” Hambiswiritano, xana yi kona milawu leyi tshembekaka leyi nga hi pfunaka leswaku hi vona loko ku ri leswaku vukanganyisi a byi amukeleki? Lexi tsakisaka, yi kona.
Vanhu va timiliyoni emisaveni hinkwayo va kume leswaku Bibele yi pfuna ngopfu. Bibele yi ni milawu ya mahanyelo leyi nga pimanisiwiki na nchumu. (Pisalema 19:7) Yi nyika nkongomiso wo tshembeka eka timhaka ta ndyangu, ntirho, mahanyelo ni le ka vuxaka bya munhu ni Xikwembu. A wu kona nkongomiso lowunene lowu yi tlulaka. Milawu ni mimpimanyeto ya yona ya tirha eka matiko hinkwawo, mindhavuko ni le ka tinxaka hinkwato. Hi ku kambisisa Bibele, ku anakanyisisa hi leswi yi swi vulaka ni ku tirhisa ndzayo ya yona hi nga letela timbilu ta hina leswaku ti tshembeka.
Handle ko kuma vutivi lebyi kongomeke hi Bibele, swi tele leswi hi nga swi endlaka ku lwisana ni ku nga tshembeki. Phela, hi hanya emisaveni leyi nga ni vanhu va mahanyelo yo biha leyi hi tshikilelaka leswaku hi va ni vukanganyisi. Hi yona mhaka hi fanele hi khongela eka Xikwembu leswaku xi hi pfuna xi tlhela xi hi seketela. (Vafilipiya 4:6, 7, 13) Hi ku endla tano, hi nga va ni xivindzi xo endla leswinene ni ku tshembeka eka swilo hinkwaswo.
VUYELO BYA KU TSHEMBEKA
Hitoshi loyi ku vulavuriweke ha yena eku sunguleni ka xihloko lexi, u vuyeriwile hikwalaho ka leswi a ri ni ndhuma yo va mutirhi la tshembekaka. Sweswi u tirhela muthori loyi a amukelaka ku tshembeka kakwe. Hitoshi u ri: “Ndzi khensa leswi ndzi koteke ku kuma ntirho lowu ndzi pfumelelaka ku hlayisa ripfalo ra mina ri tshama ri basile.”
Van’wana na vona va kume leswaku sweswo i ntiyiso. Anakanya hi swikombiso swa lava va vuyeriweke hi ku tirhisa milawu leyi kongomisaka ya Bibele ya ku “tikhoma hi ku tshembeka eka swilo hinkwaswo.”
Ripfalo Leri Baseke
“Ndzi tshike xikolo ndzi ri ni malembe ya 13 leswaku ndzi sungula ku tirha ni makhamba. Hikwalaho ka sweswo, 95 wa tiphesente ta muholo wa mina a ndzi wu kuma hikwalaho ka vukanganyisi. Hi ku famba ka nkarhi, ndzi tekiwile naswona mina ni nkatanga hi sungule ku dyondza Bibele ni Timbhoni ta Yehovha. Hi dyondze leswaku Yehovha * Xikwembu u venga swiendlo swa vukanganyisi, kutani hi endle xiboho xo cinca mahanyelo ya hina. Hi 1990, hi nyiketele vutomi bya hina eka Yehovha naswona hi khuvuriwile hi va Timbhoni ta Yehovha.”—Swivuriso 6:16-19.
“Enkarhini lowu hundzeke, yindlu ya mina a yi tele hi nhundzu yo yiviwa, kambe sweswi a ya ha ri kona nhundzu yoleyo; naswona leswi swi endla ndzi va ni ripfalo leri baseke. Loko ndzi ehleketa hi malembe yo tala lawa ndzi ma heteke ndzi nga tshembeki, ndzi khensa Yehovha hikwalaho ka musa lowukulu lowu a ndzi kombeke wona. Vusiku byin’wana ni byin’wana loko ndzi etlela swa ndzi enerisa ku tiva leswaku Yehovha sweswi wa tsaka hi mina.”—Cheryl, wa le Ireland.
“Loko muthori wa mina a kume leswaku ndzi ale ku beriwa mati hi un’wana wa vaxavi va hina lavakulu, u te: ‘Xikwembu xa wena xi ku endle u va munhu wo tshembeka swinene! Hakunene i nkateko ku va na wena laha khampanini ya hina.’ Ku tshembeka eka swilo hinkwaswo swi ndzi pfune leswaku ndzi va ni ripfalo leri baseke emahlweni ka Yehovha Xikwembu. Swi tlhela swi ndzi nyika nkarhi wo pfuna ndyangu wa mina ni van’wana leswaku va endla tano.”—Sonny, wa le Hong Kong.
Ku Rhula Ka Mianakanyo
“Ndzi tirha tanihi mupfuni wa mininjhere ebangi ya matiko hinkwawo. Eka bindzu leri, ku fuwa i swa nkoka ngopfu ku tlula ku tshembeka. Langutelo leri vo tala va nga na rona hi leri, ‘Swi bihe kwihi loko ku nga tshembeki kutsongo ku endla leswaku u fuwa ku tlhela ku antswisa ikhonomi?’ Kambe hikwalaho ko tshembeka, ndzi ni ku rhula ka mianakanyo. Ndzi tiyimisele ku tshama ndzi tshembekile ni ku langutana ni xiyimo xin’wanana ni xin’wana. Vathori va mina va swi tiva leswaku a ndzi nge hembi.”—Tom, wa le United States.
Ku Tixixima
“Munhu loyi a langutelaka vatirhi u ndzi kucetele leswaku ndzi hemba mayelana ni swilo leswi a swi yiviwile entirhweni, kambe ndzi arile. Loko makhamba lama swi yiveke ma kumekile, muthori wa mina u ndzi khensile hileswi ndzi tshembekeke. Ku tshembeka emisaveni leyi nga ni vanhu lava nga tshembekiki swi lava xivindzi. Kambe eku heteleleni, hi nga tshembiwa hi tlhela hi xiximiwa hi van’wana.”—Kaori, wa le Japani.
Hi nga tlhela hi va ni ripfalo leri baseke, ku rhula ka mianakanyo ni ku tixixima—sweswo swi kombisa leswaku ku tshembeka swa vuyerisa hakunene. Xana a wu pfumelelani na swona?
^ ndzim. 18 Yehovha i vito ra Xikwembu hilaha swi kombisiweke hakona eBibeleni.


text:
Khale ka masiku tiko xa ha etlele
Ntimeni aha hanya hi ku hlota
Vutshila byo tirha a hansi ka misava byi ngase enta.
La vo basa vaha chaviwa
Swi dyondzeki a swi tiveka tiko hinkwaro
Ku ngari swi oxa nyama
Kambe va mabhula-ndlela exikarhi ka ntimeni.
Avanga kombi ntokoto hi ku vulavula ririmi ra xidyahlampfi.
Vutlharhi bya vona byiti komba hi ku hlayiseka ka ririmi ra manana ematsalweni.
Mavito ya vona ya gandliwile evuhlayisekeni bya ririmi reru.
Ina, va n’wana iti holobye, tin’anga, va dyondzisi na lavo fana na mina na wena.
Tani hi ntolovelo wa ntumbuluko.
Tani hi swimilana swi kulaka na mirhi yi faka.
Tinhi ta nkarhi aswi tiveki leswaku ti ta kombetela kwini.
Kambe lava hundzeke ava pfumelanga leswaku ririmi ra manana ri lova na ndzhundzhuluku wa minkarhi.
Va rimile ya vona ndzima, leswaku mina na wena hitati phina hi mihandzu ya mavoko ya vona.
Xana wena loko tinhi ta haku hupahupa,
ya wena ndzima yi ta va siyela yini lava vangata ku tlhandlama?
Loko ndza ha yimele tinhi.
Ndzi tsundzuke va n’wana va lava simekeke ti phuphu eka mina.
Ndzi ntsundzuka mudyondzisi Tlakula .
Mudyondzisi Mabale “xi nghena atlasini ya mina xiku tsheretshere milenge”
Ndzi nga rivali Mudyondzisi Nkuna “ya mukhalabya ya lengalenga, yini? – nhonga”.
Impela ndzhundzhuluko wu ta na swa wona.
N’wokelano wa marito wu teke xiyimo xintshwa.
Masiku lawa marito ya n’wokelana na tinhlayo (7i = seveni).
Minga vutisi mina, ndzi swi vonisa sweswi.
Xana eka wena, loko nkarhi wa ha pfumela leswaku uva mhisi.
Xana useletela vutomi bya ririmi kumbe lava Yehova ava vitaneke kusungula?
Yana emahlweni ususumeta, twisisa akuna ku wisa.
Ririmi ra ku, byongo bya ku ni tinyimba ta ku.
Vunharhu lebyi, hi byona vutomi bya ririmi ra ku.
Hi ta khensa loko ti nwile ti homu leti ti nga mpfuleni.


text:
DYONDZISA VANA VA WENA
Xana Hi Nga Dyondza Yini Eka Xigevenga?
Xigevenga lexi hi nga dyondzaka ha xona hi lexi Yesu a vulavulaka na xona exifanisweni. Xigevenga xexo xi tisorile eka vugevenga bya xona. Xi kombele Yesu xi ku: “U ndzi tsundzuka loko u nghena emfun’weni wa wena.” Sweswi hilaha u swi vonaka hakona eka xifaniso lexi, Yesu u vulavula ni xigevenga lexi. Xana wa swi tiva leswi Yesu a swi vuleke eka xona?— * Yesu u xi tshembise a ku: “Ndzi tiyisile namuntlha ndzi ri eka wena, u ta va na mina eParadeyisini.”
Xana u anakanya leswaku Paradeyisi yi ta va yi ri njhani?— Ku tiyiseka leswaku hi kuma nhlamulo leyinene, a hi vulavuleni hi Paradeyisi leyi Xikwembu xi yi endleleke wanuna ni wansati wo sungula, ku nga Adamu na Evha. Xana Paradeyisi yoleyo a yi ri kwihi? Xana a yi ri etilweni kumbe emisaveni?—
U be kona loko u vula leswaku a yi ri emisaveni. Kutani loko hi ehleketa hi xigevenga xi ri “eParadeyisini,” hi fanele hi anakanya ha xona xi ri karhi xi hanya laha misaveni loko yi va paradeyisi. Xana Paradeyisi yoleyo yi ta va yi ri njhani?— A hi voneni.
Endzhaku ka loko Yehovha Xikwembu a tumbuluxe mpatswa wo sungula, ku nga Adamu na Evha, Bibele yi vula leswaku u va veke eparadeyisini laha misaveni. A yi vitaniwa ‘ntanga wa Edeni.’ Xana wa swi anakanya leswaku a wu xonge hi ndlela yihi ‘ntanga wa Edeni?— Hakunene a wu koka mahlo naswona a ku ri ndhawu yo saseka swinene yo tshama eka yona ku tlula yin’wana ni yin’wana leyi munhu a nga tshama a yi vona namuntlha!
Xana u anakanya yini? Xana Yesu u ta va laha misaveni ni xigevenga lexi tisoleke eka swidyoho swa xona?— Nikatsongo, Yesu u ta va a ri etilweni a ri karhi a fuma tanihi Hosi ehenhla ka misava leyi nga Paradeyisi. Kutani Yesu u ta va a ri na xigevenga xexo hikuva u ta xi pfuxa eka lava feke ni ku vona leswaku xa khathaleriwa eParadeyisini ya laha misaveni. Kambe ha yini Yesu a pfumelele wanuna loyi a nga xigevenga leswaku a hanya eParadeyisini?— A hi buleni ha swona.
I ntiyiso leswaku xigevenga lexi xi endle swilo swo biha. Kambe ku ni vanhu van’wana va tibiliyoni lava hanyeke emisaveni. Hambiswiritano, vo tala va vona, va endle swilo swo biha hikuva a va nga si tshama va dyondzisiwa malunghana na Yehovha ni leswi a lavaka leswaku va swi endla.
Kutani vanhu vo fana ni volavo, ku katsa ni xigevenga lexi Yesu a vulavuleke na xona emhandzini, va ta pfuxeriwa evuton’wini eParadeyisini kona kwala misaveni. Va ta dyondzisiwa leswi ku rhandza ka Xikwembu swi vulaka swona. Kutani va ta swi kombisa leswaku va rhandza Yehovha.
Xana wa swi tiva leswaku va ta swi kombisa njhani sweswo?— Hi ku endla leswi Xikwembu xi lavaka leswaku va swi endla. Mawaku ndlela leyi swi nga ta tsakisa ha yona ku hanya eParadeyisini naswona minkarhi hinkwayo u va ni vanhu lava rhandzaka Yehovha ni ku tlhela va rhandzana!
Hlaya matsalwa lawa eBibeleni ya wena
^ ndzim. 3 Loko u hlayela n’wana, mfungho lowu wu endleriwe ku ku tsundzuxa leswaku u yima, kutani u rindzela leswaku a hlamula xivutiso xa kona.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Esaya 50:1-11
50 Yehovha u te: “Kutani, ri kwihi papila ro dlaya vukati+ ra mana wa n’wina, loyi ndzi n’wi fambiseke?+ Kumbe, hi wihi eka valondzi va mina loyi ndzi mi xaviseke eka yena?+ Maswivo! Mi xavisiwile hikwalaho ka swihoxo swa n’wina,+ naswona mana wa n’wina u hlongoriwile hikwalaho ka ku tlula nawu ka n’wina.+2 Hikwalaho ka yini ndzi nga kumanga munhu loko ndzi fika?+ Loko ndzi vitana, a ku hlamulanga munhu?+ Xana voko ra mina ri kome ngopfu lerova a ri nge kutsuli,+ kumbe, xana a ndzi na wona matimba yo kutsula? Waswivo! Hi ku tshinya+ ka mina ndzi omisa lwandle;+ ndzi endla milambu yi va mananga.+ Tinhlampfi ta yona ta nun’hwa hi ku pfumaleka ka mati, ta fa hi torha.+3 Matilo ndzi ma ambexa xiphume,+ naswona ndzi endla nguvu yo khwaxa yi va nguvu ya wona.”+4 Yehovha, Hosi leyi Lawulaka u ndzi nyike ririmi ra lava dyondzisiweke,+ leswaku ndzi tiva ku angula loyi a karhaleke.+ Mixo wun’wana ni wun’wana wa pfuka; u pfuxa ndleve ya mina leswaku yi twa ku fana ni lava dyondzisiweke.+5 Yehovha, Hosi leyi Lawulaka u pfule ndleve ya mina, kutani loko ku ri mina, a ndzi xandzukanga.+ A ndzi hundzulukelanga eka tlhelo lerin’wana.+6 Nhlana wa mina ndzi wu nyike lava baka, marhama+ ya mina ndzi ma nyika lava hlurhulaka misisi. Xikandza xa mina a ndzi xi tumbetanga eka swilo leswi tsongahataka ni ku tshwuteleriwa.+7 Kambe Yehovha, Hosi leyi Lawulaka u ta ndzi pfuna.+ Hi yona mhaka leyi ndzi nga titwiki ndzi tsongahatekile. Hi yona mhaka leyi ndzi vekeke xikandza xa mina kukota ribye ro tiya, ndza swi tiva leswaku a ndzi nge khomiwi hi tingana.+8 Loyi a ndzi vulaka la lulameke u le kusuhi.+ I mani loyi a nga kanetanaka na mina? A hi yimeni swin’we.+ I mani loyi a nga ta kanetana na mina ehubyeni?+ A a tshinele eka mina.+9 Waswivo! Yehovha, Hosi leyi Lawulaka u ta ndzi pfuna. I mani loyi a nga ta ndzi vula lowo homboloka?+ Waswivo! Hinkwavo ka vona va ta hlakala, ku fana ni nguvu.+ Va ta dyiwa hi nsumba yinene.+10 I mani loyi a chavaka+ Yehovha exikarhi ka n’wina, loyi a yingisaka rito ra nandza wakwe,+ loyi a fambeke emunyameni+ lowu tshamaka wu ri kona, loyi a nga ku kumangiki ku vangama? A a tshembe vito ra Yehovha+ kutani a tiseketela hi Xikwembu xakwe.+11 “Vonani! N’wina hinkwenu lava lumekaka ndzilo, mi voningisa tinhlahle, fambani eku vonakaleni ka ndzilo wa n’wina ni le xikarhi ka tinhlahle leti mi ti lumekeke. Kunene evokweni ra mina mi ta va ni leswi: Mi ta etlela hi ku vaviseka lokukulu.+


text:
LAYIBURARI YA JW
Layiburari Ya JW Leswi Kumekaka
Swiyenge Swa Bibele
Hlawula eka vuhundzuluxeri byo hambanahambana bya Bibele.
Ringanisa vuhundzuluxeri hinkwabyo lebyi nga kona bya Tibibele hi ku tlhava nomboro ya ndzimana.
Vona rungula leri fambisanaka hi ku tlhava mfungho lowu kombaka nhlamuselo ya le hansi kumbe xikombo.
Navigation
Swapela eximatsini kumbe exineneni leswaku u tlhelela eka nkandziyiso lowu a wu wu pfurile.
U nga fungha eka ndzimana yin’wana ni yin’wana kumbe ndzima leswaku u ta hatla u tlhelela laha a wu hlaya kona.
Tirhisa xiyenge xa history leswaku u hatla u kuma leswi a wu swi hlaya.
Kuma marito kumbe swivulwa eka nkandziyiso lowu u wu hlayaka hi ku tirhisa xiyenge xo secha.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
2 Tihosi 10:1-36
10 Akabu a a ri ni vana va 70+ eSamariya.+ Hikwalaho Yehu a tsala mapapila a ma rhumela eSamariya eka tihosana+ ta Yizriyele, vakulukumba+ ni vahlayisi va Akabu, a ku:2 “Hi wona nkarhi lowu mapapila lawa ma fikaka ha wona eka n’wina, vana va hosi ya n’wina va na n’wina, ni makalichi ya nyimpi ni tihanci+ ni muti lowu tiyisiweke ni swihlomo swa nyimpi.3 Mi fanele mi vona leswaku hi wihi lonene ni la lulameke eka vana va hosi ya n’wina, mi n’wi veka exiluvelweni xa tata wakwe.+ Kutani mi lwela yindlu ya hosi ya n’wina.”4 Va chave ngopfu swinene, kutani va ku: “Maswivo! Tihosi timbirhi+ a ti yimanga emahlweni ka yena, xana hina hi ta yimisa ku yini?”+5 Hiloko loyi a lawulaka yindlu ni loyi a lawulaka muti ni vakulukumba ni vahlayisi,+ va rhumela rito eka Yehu, va ku: “Hina hi malandza ya wena, hinkwaswo leswi u nga ta hi byela swona hi ta swi endla. A ku na munhu loyi hi nga ta n’wi veka a va hosi. Endla leswi swi nga swinene ematihlweni ya wena.”6 Kutani a va tsalela papila ra vumbirhi, a ku: “Loko mi ri va mina, mi yingisa rito ra mina,+ tekani tinhloko ta vavanuna lava va nga vana+ va hosi ya n’wina mi ta eka mina mundzuku hi nkarhi lowu eYizriyele.”+Vana va hosi, vavanuna va 70 a va ri ni vavanuna lava hlawulekeke va muti lava a va va kurisa.7 Hi ku hatlisa loko papila ri fika eka vona, va teka vana va hosi va va dlaya, vavanuna va 70,+ endzhaku ka sweswo va hoxa tinhloko ta vona exirhundzwini, va ti rhumela eka yena eYizriyele.8 Hiloko murhumiwa+ a fika a n’wi byela, a ku: “Va tise tinhloko+ ta vana va hosi.” Kutani yena a ku: “Ti vekeni ti va tinhulu timbirhi evunghenweni bya nyangwa ku fikela nimixo.”+9 Nimixo a huma. Kutani a yima a nga fambi ivi a byela vanhu hinkwavo a ku: “Mi lulamile.+ Maswivo, mina ndzi endlele hosi yanga xikhiri,+ kutani ndzi yi dlaya;+ kambe i mani la dlayeke lava hinkwavo?10 Hikwalaho, swi tiveni leswaku a ri kona rito ni rin’we ra Yehovha leri ri nga ta ka ri nga hetiseki emisaveni,+ leri Yehovha a ri vuleke ku avanyisa yindlu ya Akabu;+ Yehovha hi byakwe u endle leswi a swi vuleke hi nandza wakwe Eliya.”+11 Tlhandlakambirhi, Yehu a ya emahlweni a dlaya hinkwavo lava va siyiweke va yindlu ya Akabu eYizriyele, ni vavanuna+ vakwe vo hlawuleka hinkwavo ni lava va tolovelaneke na yena ni vaprista vakwe,+ kukondza a nga ha siyi munhu wakwe la poneke.+12 Hiloko a pfuka a nghena, kutani a khoma ndlela a ya eSamariya. Yindlu leyi ku boheriwaka tinyimpfu eka yona, ya varisi, a yi ri endleleni.13 Yehu a hlangana ni vamakwavo+ va Ahaziya+ hosi ya Yuda. Loko a ku eka vona, “Xana hi n’wina vamani?” vona va ku: “Hi vamakwavo va Ahaziya, hi rhelela ku ya vutisa loko swa ha famba kahle hi vana va hosi ni vana va wansati la xiximiwaka.”14 Hi ku hatlisa a ku: “Va khomeni va ha hanya!”+ Hiloko va va khoma va ha hanya va va dlaya exihlobyeni xa yindlu leyi ku boheriwaka tinyimpfu eka yona, vavanuna va 42, a nga siyanga ni un’we wa vona.+15 Loko a ri karhi a famba ku suka kwalaho, a hlangana na Yonadabu+ n’wana wa Rekabi+ a ta ku ta n’wi hlanganisa. Loko a n’wi katekisa,+ hiloko a ku eka yena: “Xana mbilu ya wena yi tshembekile eka mina tanihi leswi ya mina yi tshembekeke eka ya wena?”+Yonadabu a ku: “Yi tshembekile.”“Loko yi tshembekile, ndzi nyike voko ra wena.”Hiloko a n’wi nyika voko. Kutani a khandziya na yena ekalichini.+16 A ku: “Famba swin’we na mina, u vona ndlela leyi ha yona ndzi nga pfumeriki leswaku ku kwetlembetaniwa+ na Yehovha.” Kutani va n’wi hlayisa a khandziye na yena ekalichini rakwe ra nyimpi.17 Eku heteleleni a fika eSamariya. Kutani a dlaya hinkwavo lava va siyiweke va Akabu eSamariya, ku fikela loko a va lovisile,+ hi ku landza rito ra Yehovha leri a ri byeleke Eliya.+18 Ku tlula kwalaho, Yehu a hlengeleta vanhu hinkwavo, a ku eka vona: “Akabu hi hala tlhelo u gandzele Bali katsongo.+ Yehu hi tlhelo lerin’wana u ta n’wi gandzela ngopfu.19 Sweswi vitanani vaprofeta+ hinkwavo va Bali, vagandzeri+ vakwe hinkwavo ni vaprista vakwe hinkwavo,+ va ta eka mina. Ku nga sali ni un’we wa vona, hikuva ndzi ni xitlhavelo lexikulu lexi ndzi nga ta xi endlela Bali. Un’wana ni un’wana la nga ta sala, a nge hambeti a hanya.” Loko ku ri Yehu u endle hi mano,+ hi xikongomelo xo lovisa vagandzeri va Bali.20 Yehu a ya emahlweni a ku: “Endlelani Bali nhlengeletano yo xiximeka.” Hiloko va tivisa vanhu.21 Endzhaku ka sweswo Yehu a rhumela rito etikweni hinkwaro ra Israyele,+ kutani vagandzeri hinkwavo va Bali va fika. A nga kona ni un’we la siyiweke loyi a nga nghenangiki. Va hambeta va nghena endlwini ya Bali,+ kutani yindlu ya Bali yi tala ku suka emakumu lawa ku ya emakumu laman’wana.22 Hiloko a ku eka loyi a a lawula kamara ra swiambalo: “Humesela vagandzeri hinkwavo va Bali tinguvu.” Kutani a va humesela tinguvu.23 Hiloko Yehu a nghena na Yonadabu+ n’wana wa Rekabi endlwini ya Bali. Kutani a ku eka vagandzeri va Bali: “Lavisisani hi vukheta mi vona leswaku a ku na vagandzeri va Yehovha laha eka n’wina, kambe ku ni vagandzeri va Bali ntsena.”+24 Eku heteleleni va fika va endla switlhavelo ni magandzelo yo hisiwa, Yehu a yimisa vavanuna va 80 ehandle va lawuriwa hi yena, a ya emahlweni a ku: “Loko ku ri munhu la balekaka eka vavanuna lava ndzi va tisaka emavokweni ya n’wina, moya-xiviri wa munhu yoloye wu ta rihiwa hi moya-xiviri wa un’wana.”+25 Hi ku hatlisa loko a hete ku endla gandzelo ro hisiwa, xikan’we-kan’we Yehu a ku eka lava va tsutsumaka, ni vapfuni va mufambisi wa nyimpi: “Nghenani, va dlayeni! Mi nga pfumeleli ni un’we leswaku a huma.”+ Hiloko lava va tsutsumaka, ni vapfuni va mufambisi+ wa nyimpi va sungula ku va dlaya hi banga naswona va va cukumetela ehandle, va hambeta va famba va ya fika emutini wa yindlu ya Bali.26 Kutani va humesa tinsika to kwetsima+ ta yindlu ya Bali, va hisa+ yin’wana ni yin’wana.27 Ku tlula kwalaho, va tshova nsika yo kwetsima ya Bali+ ni ku hirimuxa yindlu ya Bali,+ va yi vekela etlhelo leswaku yi va swihambukelo+ ku fikela esikwini leri.28 Hikwalaho Yehu a lovisa Bali eIsrayele.29 Ntsena swidyoho swa Yerobuwamu+ n’wana wa Nebati, leswi a dyohiseke Israyele ha swona,+ hi swona leswi Yehu a nga hambukangiki eku swi landzeleni, ku nga marhole ya nsuku,+ rin’wana a ri ri eBethele kasi rin’wana a ri ri eDani.+30 Hiloko Yehovha a ku eka Yehu: “Hikwalaho ka leswi u endleke kahle hi ku endla leswi lulameke ematihlweni ya mina,+ ni hi ku landza hinkwaswo leswi a swi ri embilwini ya mina leswi u swi endleke endlwini ya Akabu,+ vana va wena va ta tshama exiluvelweni xa Israyele hikwalaho ka wena, ku fikela eka xitukulwana xa vumune.”+31 Yehu a nga fambanga hi mbilu+ yakwe hinkwayo enawini wa Yehovha Xikwembu xa Israyele. A nga hambukanga eswidyohweni swa Yerobuwamu, leswi a dyohiseke Israyele ha swona.+32 Emasikwini wolawo, Yehovha a sungula ku dlaya Israyele hakatsongo-tsongo; Hazayele+ a tshamela ku va dlaya endhawini hinkwayo ya Israyele,33 ku sukela eYordani etlhelo ra vuhuma-dyambu, tiko hinkwaro ra Giliyadi,+ va ka Gadi+ ni va ka Ruveni+ ni va ka Manase,+ ku suka etikweni ra Arowere,+ leri nga ekusuhi ni nkova wa Arinoni, hambi ku ri Giliyadi na Baxani.+34 Kutani timhaka letin’wana ta Yehu ni hinkwaswo leswi a swi endleke ni matimba yakwe, xana a swi tsariwanga ebukwini+ ya timhaka ta masiku ya tihosi ta Israyele?35 Eku heteleleni Yehu a etlela ni vatata wakwe,+ kutani va n’wi lahla eSamariya; Yowohazi+ n’wana wakwe a sungula ku fuma ematshan’weni ya yena.36 Masiku lawa Yehu a fumeke eIsrayele ha wona a ku ri malembe ya 28 eSamariya.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Mintirho 26:1-32
26 Agripa+ a ku eka Pawulo: “U pfumeleriwile ku tivulavulela.” Hiloko Pawulo a tshambuluta+ voko rakwe a tihlamulela+ a ku:2 “Malunghana ni swilo hinkwaswo leswi ndzi hehliwaka+ ha swona hi Vayuda, Hosi Agripa, ndzi tihlaya la tsakeke leswi ndzi tihlamulelaka emahlweni ka wena namuntlha,3 ngopfu-ngopfu leswi u yi tivaka khwatsi mikhuva+ hinkwayo swin’we ni minjhekanjhekisano leyi nga kona exikarhi ka Vayuda. Hikokwalaho ndzi kombela leswaku u ndzi yingisa hi ku lehisa mbilu.4 “Hakunene, malunghana ni mukhuva wa vutomi+ lebyi ndzi byi hanyeke ku sukela eku sunguleni evuntshweni bya mina exikarhi ka tiko ra rikwerhu ni le Yerusalema, Vayuda hinkwavo5 lava a va ndzi toloverile ku sukela eku sunguleni va swi tiva, loko va navela ku nyikela vumbhoni, leswaku hi ku ya hi mpambukwa+ wa rilondzo leri tlurisaka, wa muxaka wa hina wa vugandzeri a ndzi hanya ndzi ri Mufarisi.+6 Kasi sweswi hikwalaho ka ntshembo+ wa xitshembiso+ lexi endliweke hi Xikwembu eka vatata wa hina ndzi vitaneriwa ku avanyisiwa;7 kasi tinyimba ta hina ta 12 ti ni ntshembo wo fikelela ku hetiseka ka xitshembiso lexi, hi ku xi endlela ntirho wo kwetsima hi vuenti vusiku ni nhlikanhi.+ Vayuda va ndzi hehla+ malunghana ni ntshembo lowu, Wena hosi.8 “Ha yini mi swi teka swi nga khorwisi eka n’wina leswaku Xikwembu xi pfuxa lava feke?+9 Hi xikombiso, mina kahle-kahle a ndzi ehleketa leswaku ndzi fanele ku endla swiendlo swo tala swo lwisana ni vito ra Yesu wa Munazareta;10 leswi, entiyisweni, ndzi swi endleke eYerusalema, naswona vakwetsimi vo tala ndzi va pfalerile emakhotsweni,+ tanihi leswi ndzi kumeke mfanelo eka vaprista lavakulu;+ kutani loko va lava ku dlayiwa, ndzi hlawule ku ka ndzi nga yimi na vona.11 Hi ku va xupula minkarhi yo tala emasinagogeni+ hinkwawo a ndzi ringeta ku va sindzisa ku landzula vupfumeri bya vona; leswi a ndzi va hlundzukele ngopfu, ndzi kale ndzi va xanisa hambi ehandle ka miti.12 “Loko ndzi ri karhi ndzi endla matshalatshala lawa naswona ndzi ya eDamaska+ hi mfanelo ni mpfumelelo lowu humaka eka vaprista lavakulu,13 Wena hosi, ninhlikanhi egondzweni ndzi vone ku vonakala loku tlulaka ku vangama ka dyambu loku humaka etilweni ku tlhava ematlhelweni ka mina ni le matlhelweni ka lava a va famba na mina.+14 Kuteloko hinkwerhu hi wele ehansi, ndzi twe rito ri ndzi byela hi ririmi ra Xiheveru ri ku, ‘Sawulo, Sawulo, u ndzi xanisela yini? Ku tshamela ku raha tinsungunu swi nonon’hwisela wena.’+15 Kambe ndzi te, ‘Hi wena mani, Hosi?’ Kutani Hosi yi ku, ‘Hi mina Yesu loyi u n’wi xanisaka.+16 Nilokoswiritano, pfuka u yima hi milenge.+ Hikuva hikwalaho ka leswi ndzi tivonakarisile eka wena leswaku ndzi ku hlawula u va mulanguteri ni mbhoni+ ya swilo leswi u swi voneke ni swilo leswi ndzi nga ta endla leswaku u swi vona malunghana na mina;17 ndzi ku kutsula eka vanhu lava ni le matikweni lawa ndzi ku rhumaka eka wona,+18 leswaku u pfula mahlo ya vona,+ u va susa emunyameni+ va ya eku vonakaleni+ ni le ka vulawuri bya Sathana+ va ya eka bya Xikwembu, leswaku va amukela ndzivalelo wa swidyoho+ ni ndzhaka+ exikarhi ka lava kwetsimisiwaka+ hi ripfumelo ra vona eka mina.’19 “Hikwalaho, Hosi Agripa, a ndzi alanga ku yingisa xivono+ xa le tilweni,20 kambe ku sungula eka lava nga eDamaska+ ni le ka lava nga eYerusalema,+ kutani u hundzela eYudiya hinkwaro, ni le matikweni+ ndzi yise rungula ra leswaku va fanele va hundzuka kutani va tlhelela eka Xikwembu hi ku endla mintirho leyi fambelanaka ni ku hundzuka.+21 Hikwalaho ka swilo leswi Vayuda va ndzi khomile etempeleni, va ringeta ku ndzi dlaya.+22 Hambiswiritano, hikwalaho ka leswi ndzi kumeke mpfuno+ lowu humaka eka Xikwembu ndzi ya emahlweni ku fikela namuntlha ndzi nyikela vumbhoni eka lavatsongo swin’we ni le ka lavakulu, kambe a ndzi vuli swin’wana handle ka swilo leswi Vaprofeta+ swin’we na Muxe+ va vuleke leswaku swi ta endleka,23 leswaku Kreste a a ta xaniseka,+ naswona leswi a nga wo sungula ku pfuxiwa+ eka lava feke, a a ta twarisa ku vonakala+ eka vanhu lava ni le matikweni.”+24 Kuteloko a ha vula swilo leswi a tihlamulela, Festo a vula hi rito lerikulu a ku: “Wa penga,+ Pawulo! Ku dyondza ngopfu swa ku pengisa!”25 Kambe Pawulo a ku: “A ndzi pengi, Muchaviseki Festo, kambe ndzi vulavula marito ya ntiyiso ni ya mianakanyo yo hluteka.26 Hakunene, hosi leyi ndzi vulavulaka na yona hi ntshunxeko wo vulavula yi swi tiva kahle swilo leswi; hikuva ndza khorwiseka leswaku ku hava ni xin’we xa swilo leswi lexi xi yi kohlaka, hikuva xilo lexi a xi endliwanga exihundleni.+27 Xana wena, Hosi Agripa, wa va kholwa Vaprofeta? Ndza swi tiva leswaku wa kholwa.”+28 Kambe Agripa a ku eka Pawulo: “Hi nkarhi wo koma a wu ta ndzi kucetela leswaku ndzi va Mukreste.”29 Hiloko Pawulo a ku: “Ndzi nga navela eka Xikwembu ku nga khathariseki leswaku hi nkarhi wo koma kumbe hi nkarhi wo leha leswaku ku nga vi wena ntsena kambe ni hinkwavo lava va ndzi twaka namuntlha va kotisa mina, handle ka timpecana leti.”30 Hiloko hosi yi tlakuka kutani swi va tano ni hi ndhuna-nkulu na Bernike ni vavanuna lava a va tshame na vona.31 Kambe loko va suka, va sungula ku vulavurisana, va ku: “Munhu loyi a nga endli nchumu lexi lulameriwaka hi rifu+ kumbe timpecana.”32 Ku tlula kwalaho, Agripa a byela Festo a ku: “Munhu loyi a a ta va a ntshunxiwile loko a a nga endlanga xikombelo+ eka Khezari.”